﻿လံာ်ပှၤစံၣ်တဲၤတဲလီၤတၢ်. Ecclesiastes 1

1 စီၤဒၤဝံး အဖိခွါ, စီၤပၤ လၢယရူၤၡလ့ၣ် အပူၤ, ပှၤစံၣ်တဲၤတဲလီၤတၢ် အတၢ်ကတိၤလီၤ. 2 တၢ်ကလီကလီ အတၢ်ကလီကလီန့ၣ်, ပှၤစံၣ်တဲၤတဲလီၤတၢ် စံးဝဲဒၣ်, တၢ်ကလီကလီ အတၢ်ကလီလီန့ၣ်, တၢ်ခဲလၢာ် မ့ၢ်တၢ်ကလီကလီလီၤ. 3 ပှၤဘၣ်ဘျုးဘၣ်ဖှိၣ် လၢအမၤ တၢ်ခဲလၢာ် လၢအမၤဝဲ လၢမုၢ်အဖီလာ်န့ၣ်, မ့ၢ်မနုၤတမံၤလဲၣ်. 4 ပှၤတစိၤ လဲၤဝဲ ဒီးပှၤတစိၤ ဟဲဝဲလီၤ. မ့မ့ၢ် ဟီၣ်ခိၣ် အိၣ်ဝဲဆိးဝဲ လီၤထူလီၤယိာ်လီၤ. 5 မုၢ်ဟဲထီၣ်, ဒီးမုၢ်လီၤနုာ်, ဒီးလဲၤဝဲချ့ချ့ ဆူအလီၢ် ဖဲအဟဲထီၣ်ဝဲလီၤ. 6 ကလံၤ လဲၤဆူ ကလံၤထံး, ဒီးဃၣ်ကဒါက့ၤ အသးဆူ ကလံၤစိး, တရံးထီဘိ လၢအလဲၤတၢ်, ဒီးကလံၤ ဟဲက့ၤကဒါက့ၤ ဒ်အကဝီၤတဖၣ် အသိးန့ၣ်လီၤ. 7 ထံကျိ ယွၤလီၤဆူ ပီၣ်လဲၣ်ပူၤ ခဲလၢာ် ဘၣ်ဆၣ်ဒီး, ပီၣ်လဲၣ် တပှဲၤဘၣ်. ဖဲအလီၢ် လၢထံကျိ ဟဲန့ၣ် လဲၤကဒီးဆူန့ၣ်လီၤ. 8 ကယဲၢ် တၢ်ခဲလၢာ် ပှဲၤဒီး တၢ်ဘှံးသူၣ်ဘှံးသးလီၤ. ပှၤကညီ စံၣ်တဲၤတဲလီၤအီၤ တသ့ဘၣ်. ပှၤမဲာ်ကွၢ်တၢ် ဘၣ်ဆၣ်ဒီး, တဘျဲးကွၢ်ဘၣ်, ဒီးပှၤအနၢ် တဘျဲးနၢ်ဟူဘၣ် တၢ်ဘၣ်. 9 တၢ် လၢအအိၣ်တ့ၢ်န့ၣ်မ့ၢ် တၢ်လၢအကကဲထီၣ်, ဒီးတၢ် လၢအမၤတ့ၢ်အသးန့ၣ်မ့ၢ် တၢ်လၢအကမၤအသး လီၤ. ဒီးတၢ်အသီ တအိၣ် လၢမုၢ်အဖီလာ်ဘၣ်. 10 ကွၢ်ကွၢ်, အဝဲအံၤ မ့ၢ်တၢ်အသီန့ၣ်, တၢ်လၢပစံး လၢအဂ့ၢ်ဒ်န့ၣ် သ့အိၣ်ဝဲ တမံၤမံၤဧါ. အဝဲဒၣ်န့ၣ် အိၣ်တ့ၢ်ဝဲ လၢပျၢၤ, လၢပတချုးအိၣ်ဒံးဘၣ် လီၤ. 11 တၢ်သ့ၣ်နီၣ်ထီၣ်က့ၤတၢ် လၢပျၢၤ တအိၣ်ဘၣ်, ဒီးတၢ်လၢအကဟဲန့ၣ် ပှၤ လၢအကဟဲ လၢအလီၢ်ခံန့ၣ် တသ့ၣ်နီၣ်ထီၣ်က့ၤဘၣ် အီၤဘၣ်. 12 တၢ် လၢယၤအံၤ ပှၤစံၣ်တဲၤတဲလီၤတၢ်, ယမ့ၢ် စီၤပၤ လၢယရူၤၡလ့ၣ်လီၤ. 13 ဒီးယပာ်ယသး လၢယကဃုန့ၢ် ဒီးချုန့ၢ် ကယဲၢ် တၢ်ခဲလၢာ် လၢအမၤအသး လၢမူခိၣ် အဖီလာ် အဂ့ၢ် လၢတၢ်ကူၣ်သ့လီၤ. မ့ၢ် တၢ်မၤအအၢ လၢယွၤဟ့ၣ်လီၤ ပှၤကညီဖိ ဒ်သိး အကမၤအီၤလီၤ. 14 ယထံၣ်ဘၣ် ကယဲၢ် တၢ်လၢအမၤအသး လၢမုၢ်အဖီလာ်, ဒီးကွၢ်ကွၢ်, ကယဲၢ် တၢ်ခဲလၢာ် မ့ၢ်တၢ်ကလီကလီ, ဒီးတၢ်မၤ လၢအတဂိာ်တသီၣ်ဘၣ် တၢ်ဘၣ်လီၤ. 15 တၢ် လၢအက့ၣ်န့ၣ် ပမၤဘျၢထီၣ် တသ့ဘၣ်, ဒီးတၢ် လၢအတအိၣ်ဘၣ်န့ၣ် ပဂံၢ်ထီၣ် တသ့ဘၣ်. 16 ယကတိၤတၢ် ဒီးယသးဒၣ်ယဲ, ဒီးယစံး, ကွၢ်ကွၢ်, ယန့ၢ်ဘၣ် တၢ်ကူၣ်သ့ ဒီးမၤအါထီၣ်အီၤ အါန့ၢ် ကယဲၢ် ပှၤလၢအအိၣ်တ့ၢ်ဝဲ လၢယမဲာ်ညါ လၢယရူၤၡလ့ၣ် အပူၤန့ၣ် တက့ၢ်လီၤ. ဒီးယသးကွၢ်ထံဘၣ်တ့ၢ် တၢ်ကူၣ်သ့, ဒီးတၢ်သ့ၣ်ညါ အါမးလီၤ. 17 ဒီးယဟ့ၣ်သ့ၣ်ညါယသး လၢတၢ်ကူၣ်သ့, ဒီးတၢ်ဒုးပျုၢ်တၢ်, ဒီးပှၤဟးဂီၤဖိ အတၢ်လီၤ. ယ သ့ၣ်ညါ လၢအဝဲန့ၣ်မ့ၢ် စ့ၢ်ကီး တၢ်မၤ တဂိာ်တသီၣ်ဘၣ် တၢ်ဘၣ်လီၤ. 18 အဂ့ၢ်ဒ်အံၤ, တၢ်မၤကိၢ်မၤဂီၤ အိၣ်အါမး လၢတၢ်ကူၣ်သ့အါ အပူၤန့ၣ်, ဒီးပှၤလၢအမၤအါထီၣ် အတၢ်သ့ၣ်ညါန့ၣ် မၤအါထီၣ် အတၢ်သူၣ်အုးသးအုးလီၤ.


လံာ်ပှၤစံၣ်တဲၤတဲလီၤတၢ်. Ecclesiastes 2

1 ယစံး လၢယသးကံၢ်ပူၤ, ဟဲ, ယကမၤကွၢ်နၤ လၢတၢ်နံၤတၢ်အ့လီၤ. မၤသးဒ်န့ၣ်ဒီး, မုာ်လၤတၢ် လၢတၢ်ဂ့ၤ တက့ၢ်. ဒီးကွၢ်ကွၢ်, အဝဲန့ၣ်မ့ၢ် စ့ၢ်ကီး တၢ်ကလီကလီ လီၤ. 2 ယစံး လၢတၢ်နံၤတၢ်အ့ အဂ့ၢ်န့ၣ် မ့ၢ်တၢ်ပျုၢ်, ဒီး လၢတၢ်သးခု အဂ့ၢ်န့ၣ်မ့ၢ် အဂိာ်မနုၤလဲၣ်. 3 ယဃု လၢယသး လၢယကမၤမုာ် ယညၣ် လၢစပံးထံ, ဒီးယသး ဆှၢဒံးယၤ လၢတၢ်ကူၣ်သ့, လၢယကဟံးဃာ် ပှၤဟးဂီၤဖိ အတၢ် တုၤယကထံၣ်တၢ် လၢအဂ့ၤ ဒီးပှၤကညီဖိ လၢအကမၤ လၢမူခိၣ် အဖီလာ် တစိၤဒၣ်အီၤလီၤ. 4 ယမၤ တၢ်အဒိၣ်တဖၣ်, ယမၤဟံၣ်, ယ သူၣ် စပံးအလီၢ်, 5 ယ သူၣ် ဖီအလီၢ်, ဒီးတၤသၣ်အလီၢ်, ဒီးယသူၣ် သ့ၣ် လၢအသၣ်တၢ် ကိးကလုာ်ဒဲးလီၤ. 6 ယမၤကမါတဖၣ် ဒ်သိး ကဖှိၣ် ထံ လၢသ့ၣ်တဖု ဖဲ တၢ်ဒုးမဲထီၣ် သ့ၣ်တဖၣ်န့ၣ်လီၤ. 7 ယမၤန့ၢ် ကုၢ်ပိာ်ခွါ, ဒီးကုၢ်ပိာ်မုၣ်, ဒီးယအိၣ်ဒီး ကုၢ် အိၣ်ဖျဲၣ်လၢယဟံၣ်ပူၤ, ဒီးယအိၣ်ဒီး ဂီၤဖံး အဖုတဖၣ်, ဒီးသိ ဒီးမဲာ်တဲးလဲး အါအါကလဲာ်, အါန့ၢ် ကယဲၢ် ပှၤလၢအအိၣ်ဝဲ, လၢယမဲာ်ညါ လၢယရူၤၡလ့ၣ် အပူၤ တက့ၢ်လီၤ. 8 ဒီးယပာ်ဖှိၣ် ကျိၣ်ဧိၤစ့ဧိၤ, ဒီးထူဧိၤလွဲၤဧိၤ, ဒီးတၢ်လုၢ်ဒိၣ်ပှ့ၤဒိၣ် ဘၣ်ဃးဒီး စီၤပၤ ဒီးထံဧိၤကီၢ်ဧိၤတဖၣ်လီၤ. ယမၤန့ၢ် ပှၤသးဝံၣ်တၢ်ပိာ်ခွါ, ဒီးပှၤသးဝံၣ်တၢ်ပိာ်မုၣ်, တၢ် လၢပှၤကညီဖိမုာ်လၤ လၢအီၤ, ပမါ ဒီးပသံၣ်မါတဖၣ်လီၤ. 9 ဒီးယဒိၣ်ထီၣ် ဒီးယတၢ်အါထီၣ်န့ၢ် ကယဲၢ် ပှၤလၢအအိၣ်ဝဲ လၢယမဲာ်ညါ ယရူၤၡလ့ၣ် အပူၤ တက့ၢ်လီၤ. ဒီးယတၢ်ကူၣ်သ့ အိၣ်ဒံးစ့ၢ်ကီး ဒီးယၤလီၤ. 10 ဒီး ကယဲၢ် တၢ်လၢယမဲာ်ဆၢတၢ်န့ၣ် ယဒုးန့ၢ်ဘၣ် အီၤ, ယတတြီယသး လၢတၢ်ဒုးခုယသး နီတမံၤဘၣ်. အဂ့ၢ်ဒ်အံၤ, ယသးခု လၢယမၤတၢ်ခဲလၢာ် အပူၤ, ဒီးအဝဲန့ၣ်မ့ၢ် ယဂီၢ် လၢယမၤတၢ် အဃိလီၤ. 11 ဒီးယကွၢ် ကယဲၢ် တၢ်မၤ လၢယစုမၤဝဲ, ဒီးတၢ်မၤ လၢယမၤ ဒီးတၢ်ဘှံးယသး, ဒီး ကွၢ်ကွၢ်, ကယဲၢ် တၢ်ခဲလၢာ် မ့ၢ်တၢ်ကလီကလီ, ဒီးတၢ်မၤ တဂိာ်တသီၣ်ဘၣ် တၢ်ဘၣ်, ဒီးတၢ်ဘျုးတၢ်ဖှိၣ် တအိၣ်ဘၣ် လၢမုၢ်အဖီလာ်ဘၣ်. 12 ဒီးယဃၣ်ယသး ဒ်သိး ယကကွၢ် တၢ်ကူၣ်သ့, ဒီးတၢ်ပျုၢ် ဒီးပှၤဟးဂီၤဖိ အတၢ်လီၤ. အဂ့ၢ်ဒ်အံၤ, ပှၤကညီဟဲ လၢစီၤပၤ အလီၢ်ခံန့ၣ် ကမၤ မနုၤတမံၤလဲၣ်. တၢ် လၢပှၤမၤတ့ၢ်လံလီၤ. 13 ဒီးယထံၣ် လၢတၢ်ကူၣ်သ့ ဂ့ၤန့ၢ် ပှၤဟးဂီၤဖိ အတၢ်ထဲသိး ဒီးတၢ်ကပီၤ ဂ့ၤန့ၢ် တၢ်ခံး တက့ၢ် လီၤ. 14 ပှၤကူၣ်တၢ်သ့ အမဲာ်သၣ်န့ၣ် အိၣ်ဝဲ လၢအခိၣ် လီၤ. မ့မ့ၢ် ပှၤဟးဂီၤဖိ လဲၤတၢ် လၢတၢ်ခံးကျါလီၤ. ဘၣ်ဆၣ်ဒီး ယထံၣ် လၢတၢ်တမံၤဃီ ဘၣ်ပှၤခဲလၢာ်လီၤ. 15 ဒီးယစံး လၢယသးကံၢ်ပူၤ, ဒ်တၢ်ဘၣ်ပှၤဟးဂီၤဖိ အသိးန့ၣ် တၢ်ကဘၣ်ယၤဒၣ်လဲာ်, သတးဒီး ယကူၣ်တၢ်သ့ ဒိၣ်န့ၢ် အန့ၣ် တက့ၢ် မ့ၢ်အဘၣ်မနုၤလဲၣ်. တုၤနုၤတစု ယစံး လၢယသးကံၢ်ပူၤ, အဝဲန့ၣ် စ့ၢ်ကီး မ့ၢ်တၢ်ကလီကလီ လီၤ. 16 အဂ့ၢ်ဒ်အံၤ, တၢ်သ့ၣ်နီၣ်ထီၣ်က့ၤ ပှၤကူၣ်တၢ်သ့ အါန့ၢ် ပှၤဟးဂီၤဖိ, တအိၣ်ဘၣ် လီၤထူလီၤယိာ်ဘၣ်. အဂ့ၢ်ဒ်အံၤ, တၢ်လၢအအိၣ် ခဲကနံၣ်အံၤ, ကဘၣ် တၢ်သးပ့ၤနီၣ်အီၤ လၢမုၢ်နံၤတဖၣ် လၢအကဟဲဝဲန့ၣ်လီၤ. ဒီးပှၤကူၣ်တၢ်သ့န့ၣ် သံဝဲ, ဒ်ပှၤဟးဂီၤဖိ အသိးန့ၣ် မးလဲၣ်. 17 မၤသးဒ်န့ၣ်ဒီး ယသးဟ့ တၢ်သးသမူလီၤ. အဂ့ၢ်ဒ်အံၤ, ကယဲၢ် တၢ်မၤ လၢအမၤအသး လၢမုၢ်အဖီလာ် မ့ၢ်တၢ်အၢ လၢယမဲာ်ညါလီၤ. အဂ့ၢ်ဒ်အံၤ, ကယဲၢ် တၢ်ခဲလၢာ် မ့ၢ် တၢ်ကလီကလီ, ဒီးတၢ်မၤ တဂိာ်တသီၣ်ဘၣ် တၢ်ဘၣ် လီၤ. 18 ဒီးယသးဟ့ ကယဲၢ် ယတၢ်မၤ လၢယမၤ လၢမုၢ်အဖီလာ်လီၤ. အဂ့ၢ်ဒ်အံၤ, ယဘၣ်ပာ်လီၤတဲာ်အီၤ လၢပှၤကညီ လၢအကအိၣ်ဝဲ လၢယလီၢ်ခံန့ၣ်လီၤ. 19 ဒီးကမ့ၢ် ပှၤကူၣ်သ့ဧါ, ပှၤဟးဂီၤဖိဧါန့ၣ် မ့ၢ် မတၤ သ့ၣ်ညါ တဂၤလဲၣ်. ဒီးကပၢ ကယဲၢ် ယတၢ်မၤ လၢယမၤအီၤ, ဒီးလၢယ ဒုးနဲၣ် ယတၢ်ကူၣ်သ့ လၢမုၢ်အဖီလာ်လီၤ. အဝဲန့ၣ်မ့ၢ် စ့ၢ်ကီး တၢ်ကလီကလီလီၤ. 20 မၤသးဒ်န့ၣ်ဒီး ယဃၣ် ယသး ဒ်သိး ယကဒုးဟးဂီၤ ယသး လၢကယဲၢ် တၢ်မၤ လၢယမၤ လၢမုၢ်အဖီလာ် အဃိန့ၣ်လီၤ. 21 အဂ့ၢ်ဒ်အံၤ, ပှၤလၢအမၤတၢ် လၢတၢ်ကူၣ်သ့, ဒီးတၢ်သ့ၣ်ညါ, ဒီးတၢ်တီတၢ်လိၤ ဘၣ်ဆၣ်ဒီး, ဘၣ်ဟ့ၣ်လီၤ အဂီၢ် လၢပှၤလၢအတမၤဘၣ် လၢအဂီၢ်ဘၣ်, အဝဲန့ၣ်မ့ၢ် တၢ်ကလီကလီ, ဒီးတၢ်အၢဖးဒိၣ်လီၤ. 22 အဂ့ၢ်ဒ်အံၤ, ပှၤကညီ လၢအမၤ တၢ်ခဲလၢာ် အဃိ, ဒီးလၢအသးကိၢ် လၢတၢ်လၢအမၤဝဲ လၢမုၢ် အဖီလာ် အဃိန့ၣ်မ့ၢ် အမ့ၢ်မနုၤလဲၣ်. 23 အဂ့ၢ်ဒ်အံၤ, အမုၢ်နံၤ ခဲလၢာ်တဖၣ် မ့ၢ်တၢ်သူၣ်အုးသးအုး, ဒီးအတၢ်မၤန့ၣ်မ့ၢ် တၢ်မၤကိၢ်မၤဂီၤ, ဒီးအသး တအိၣ်ဘှံးဘၣ် လၢမုၢ်နၤဒၣ်လဲာ်ဘၣ်. အဝဲန့ၣ်မ့ၢ် စ့ၢ်ကီး တၢ်ကလီကလီလီၤ. 24 ပှၤကညီ အီၣ်တၢ် ဒီးအီတၢ် ဒီးမုာ်လၤ တၢ်ဂ့ၤ လၢအမၤတၢ် အပူၤန့ၣ်, မ့ၢ် တၢ်ဂ့ၤကတၢၢ် လၢအဂီၢ်လီၤ. အဝဲန့ၣ် စ့ၢ်ကီး ယထံၣ် လၢအဟဲ လၢယွၤအစုလီၤ. 25 အဂ့ၢ်ဒ်အံၤ, မ့ၢ်မတၤ အီၣ်တၢ်, ဒီးမ့ၢ်မတၤ မုာ်လၤတၢ် ဒိၣ်န့ၢ် ယၤတဂၤလဲၣ်. 26 အဂ့ၢ်ဒ်အံၤ, ယွၤ ဟ့ၣ်လီၤ ပှၤကညီ လၢအဂ့ၤ လၢအမဲာ်ညါ လၢတၢ်ကူၣ်သ့, ဒီး တၢ်သ့ၣ်ညါ, ဒီးတၢ်သးခုလီၤ. မ့မ့ၢ် အဟ့ၣ်လီၤ ပှၤတၢ်ဒဲးဘးဖိ လၢတၢ်မၤဘှံးအသး ဒ်သိး အကထၢထီၣ်တၢ်, ဒီး ပာ်ဖှိၣ်တၢ် ဒ်သိး အကဟ့ၣ်ဝဲ လၢပှၤဂ့ၤ လၢယွၤအမဲာ်ညါလီၤ. အဝဲန့ၣ်မ့ၢ် စ့ၢ်ကီး တၢ်ကလီကလီ, ဒီးတဂိာ်တသီၣ်ဘၣ် တၢ်ဘၣ်.


လံာ်ပှၤစံၣ်တဲၤတဲလီၤတၢ်. Ecclesiastes 3

1 တၢ်အခ့အခါ အိၣ်ဝဲ လၢကယဲၢ် တၢ်တမံၤလၢ်လၢ် အဂီၢ်, ဒီးအဆၢအကတီၢ် လၢကယဲၢ် တၢ်ကူၣ်တၢ်ဖး လၢမူခိၣ်အဖီလာ် အဂီၢ်လီၤ. 2 အကတီၢ် လၢပှၤ ကအိၣ်ဖျဲၣ် အဂီၢ်, အကတီၢ် လၢပှၤကသံ အဂီၢ်, အကတီၢ် လၢသူၣ်တၢ် အဂီၢ်, ဒီးအကတီၢ် လၢထဲးကွံာ်တၢ် လၢအသူၣ် အသး အဂီၢ်, 3 အကတီၢ် လၢတၢ်မၤသံတၢ် အဂီၢ်, ဒီးအကတီၢ် လၢတၢ်မၤဘျါက့ၤ အဂီၢ်, အကတီၢ် လၢတၢ်မၤလီၤပှီၢ်တၢ် အဂီၢ်, ဒီးအကတီၢ် လၢတၢ်မၤထီၣ်က့ၤတၢ် အဂီၢ်, 4 အကတီၢ် လၢတၢ်ဟီၣ် အဂီၢ်, ဒီးအကတီၢ် လၢတၢ်နံၤ အဂီၢ်, အကတီၢ် လၢတၢ်သးအုး အဂီၢ်, ဒီးအကတီၢ် လၢတၢ်ဂဲၤကလံၣ် အဂီၢ်, 5 အကတီၢ် လၢတၢ်ကွံာ်တ့ၢ်ကွံာ်လၢၢ် အဂီၢ်, ဒီးအကတီၢ် လၢတၢ်ပာ်ဖှိၣ်လၢၢ် အဂီၢ်, အကတီၢ် လၢပှၤကဖိးလိာ်သး အဂီၢ်, ဒီးအကတီၢ် လၢပှၤဖိးလိာ်သးကဆိတ့ၢ် အဂီၢ်, 6 အကတီၢ် လၢပှၤကဃုန့ၢ်တၢ် အဂီၢ်, ဒီးအကတီၢ် လၢတၢ်ကဟါမၢ် အဂီၢ်, အကတီၢ် လၢပှၤဟံးဃာ်တၢ် အဂီၢ်, ဒီးအကတီၢ် လၢပှၤကကွံာ်တ့ၢ်ကွံာ်တၢ် အဂီၢ်, 7 အကတီၢ် လၢပှၤကဖှီတၢ် အဂီၢ်, ဒီးအကတီၢ် လၢပှၤကဆးတၢ် အဂီၢ်, အကတီၢ် လၢပှၤ ကအိၣ်ဘှီၣ်ကလာ် အဂီၢ်, ဒီးအကတီၢ် လၢပှၤကကတိၤတၢ် အဂီၢ်, 8 အကတီၢ် လၢပှၤကအဲၣ်တၢ် အဂီၢ်, ဒီး တကတီၢ် လၢပှၤကသးဟ့တၢ် အဂီၢ်, အကတီၢ် လၢတၢ်ဒုးသုး အဂီၢ်, ဒီးအကတီၢ် လၢတၢ်အိၣ်ဃူအိၣ်ဖိး အဂီၢ်န့ၣ်လီၤ. 9 ပှၤလၢအမၤတၢ်န့ၣ် ဘၣ်ဘျုး လၢအမၤတၢ် တုၤအမၤဘှံးအသး အဃိန့ၣ် လၢမနုၤတမံၤလဲၣ်. 10 ယထံၣ်ဘၣ်လံ တၢ်ဖံးတၢ်မၤ လၢယွၤဟ့ၣ်လီၤ ပှၤကညီဖိ ဒ်သိး အကမၤဝဲလီၤ. 11 ယွၤမၤ ကယဲၢ် တၢ်ခဲလၢာ် အိၣ်ဒီး အဃံအလၤ လၢအကတီၢ်ဒၣ်ဝဲ, ဒီးပာ် တၢ်အထူအယိာ် လၢအသးကံၢ်ပူၤ, ဘၣ်ဆၣ်ဒီး တၢ်လၢယွၤမၤဝဲ လၢအခီၣ်ထံး ပၢၢ်လၢအကတၢၢ်န့ၣ် ပှၤကညီ အနၢ်တပၢၢ်ဘၣ် နီတဂၤဘၣ်. 12 လၢပှၤကညီ သးခု, ဒီးမၤ တၢ်ဂ့ၤ တစိၤဒၣ်အီၤ အမဲာ်ညါန့ၣ် ယသ့ၣ်ညါ လၢတၢ်ဂ့ၤအဂၤ တအိၣ်ဘၣ် လၢအဂီၢ် နီတမံၤဘၣ်. 13 လၢပှၤကညီ ကိးဂၤဒဲး ကအီၣ်တၢ်, ဒီးအီတၢ်, ဒီးမုာ်လၤ တၢ်ဂ့ၤ လၢအမၤတၢ် ခဲလၢာ် အပူၤန့ၣ်, မ့ၢ်ယွၤအတၢ်ဟ့ၣ် စ့ၢ်ကီး လီၤ. 14 ယ သ့ၣ်ညါ လၢကယဲၢ် တၢ်လၢယွၤမၤဝဲန့ၣ် ကအိၣ်ဝဲ လီၤထူလီၤယိာ်လီၤ. တၢ်ကပာ်ဖှိၣ် ဒီးအီၤ တသ့ဘၣ်, ဒီးတၢ်ကထုးကွံာ် လၢအီၤ တသ့ဘၣ် နီတမံၤဘၣ်. ဒီးယွၤ မၤဝဲန့ၣ် ဒ်သိး ပှၤကပျံၤတၢ် လၢအမဲာ်ညါလီၤ. 15 တၢ် လၢအအိၣ် ခဲကနံၣ်အံၤ အိၣ်တ့ၢ်ဝဲ လၢပျၢၤ, ဒီးတၢ်လၢအကကဲထီၣ်န့ၣ် အိၣ်တ့ၢ် လၢပျၢၤလီၤ. ဒီးယွၤ ဃုတၢ် လၢအလဲၤပူၤကွံာ်တ့ၢ်န့ၣ်လီၤ. 16 မၤကဒီးတစု, ယကွၢ်တၢ် လၢမုၢ်အဖီလာ်, လၢတၢ်စံၣ်ညီၣ်အလီၢ်, ဒီးတၢ်တတီတလိၤ အိၣ်ဖဲန့ၣ်, ဒီးဖဲတၢ်တီတၢ်လိၤ အလီၢ်န့ၣ် တၢ်အၢတၢ်သီ အိၣ်ဝဲလီၤ. 17 ယစံး လၢယသးကံၢ်ပူၤ, ယွၤ ကစံၣ်ညီၣ် ပှၤတီ, ဒီးပှၤတတီဘၣ်လီၤ. အဂ့ၢ်ဒ်အံၤ, အဆၢအကတီၢ် အိၣ်ဝဲဖဲန့ၣ် လၢကယဲၢ် တၢ်ကူၣ်တၢ်ဖး ဒီးတၢ်ဖံးတၢ်မၤ တမံၤလၢ်လၢ် အဂီၢ်န့ၣ်လီၤ. 18 ယစံး လၢယသးကံၢ်ပူၤ, မ့ၢ်လၢပှၤကညီဖိ အဃိ, ဒ်သိး ယွၤ ကမၤကွၢ်အီၤ, ဒ်သိး ပှၤကညီ ကထံၣ်လီၤက့ၤ အသးဒၣ်ဝဲ လၢအမ့ၢ် ဆၣ်ဖိကီၢ်ဖိလီၤ. 19 အဂ့ၢ်ဒ်အံၤ, တၢ် လၢအဘၣ် ပှၤကညီဖိန့ၣ် ဘၣ်ဆၣ်ဖိကီၢ်ဖိလီၤ. တၢ်တမံၤဃီ ဘၣ်အီၤလီၤ. ဒ်တမံၤသံဝဲ အသိးန့ၣ် အဝဲ တမံၤသံ ဒ်န့ၣ်အသိး, အိၣ်ဝဲ ဒီးတၢ်သါ တမံၤဃီလီၤ. ဒီးတၢ် ဂ့ၤန့ၢ် ဆၣ်ဖိကီၢ်ဖိန့ၣ် တအိၣ်ဘၣ်ဒီး ပှၤကညီဘၣ်. အဂ့ၢ်ဒ်အံၤ, ကယဲၢ် တၢ်ခဲလၢာ်မ့ၢ် တၢ်ကလီကလီလီၤ. 20 လဲၤဝဲဆူ အလီၢ် တပူၤဃီ ခဲလၢာ်, ကဲထီၣ် လၢဟီၣ်ခိၣ် အကမူၣ်, ဒီးကကဲထီၣ်က့ၤ ဟီၣ်ခိၣ် အကမူၣ် ခဲလၢာ်လီၤ. 21 ပှၤကညီအသး လဲၤထီၣ်ဆူ ထးခီ, ဒီး ဆၣ်ဖိကီၢ်ဖိအသး လဲၤလီၤဆူ ဟီၣ်ခိၣ်န့ၣ်မ့ၢ် မတၤ သ့ၣ်ညါ တဂၤလဲၣ်. 22 ဒီးယထံၣ် လၢတၢ်ဂ့ၤန့ၢ် ပှၤကညီသးခု လၢအမၤတၢ် အပူၤန့ၣ် တအိၣ်ဘၣ်. အဂ့ၢ်ဒ်အံၤ, အဝဲန့ၣ်မ့ၢ် အဂီၢ်လီၤ. အဂ့ၢ်ဒ်အံၤ, မ့ၢ်မတၤ ကဒုးဟဲက့ၤအီၤ ဒ်သိး အကထံၣ်ဘၣ် တၢ်လၢအကကဲထီၣ် လၢအလီၢ်ခံ တဂၤလဲၣ်.


လံာ်ပှၤစံၣ်တဲၤတဲလီၤတၢ်. Ecclesiastes 4

1 ဒီးယဃၣ် ယသးဒီး ယကွၢ် ကယဲၢ် တၢ်မၤအၢ လၢအမၤအသး လၢမုၢ်အဖီလာ်, ဒီးကွၢ်ကွၢ်, ပှၤလၢအဘၣ် တၢ်မၤအၢအီၤ အမဲာ်ထံလီၤ, ဒီးပှၤမၤမုာ်ထီၣ်က့ၤအီၤ တအိၣ်ဘၣ်, ဒီးတၢ်အစိအကမီၤ အိၣ်ဝဲ လၢပှၤမၤအၢအီၤ အစုပူၤ, ဒီးပှၤမၤမုာ်ထီၣ်က့ၤအီၤ တအိၣ်ဘၣ်. 2 တုၤနုၤတစု ယစံးထီၣ်ပတြၢၤ ပှၤသံလၢအသံတ့ၢ် အါန့ၢ် ပှၤမူလၢအမူဒံး တက့ၢ်လီၤ. 3 မ့ၢ်လံ, ပှၤလၢအတအိၣ်ဒံးဘၣ်, လၢအတထံၣ်ဘၣ် တၢ်မၤအၢ လၢအမၤအသး လၢမုၢ်အဖီလာ်န့ၣ် ဂ့ၤန့ၢ် အဝဲခံဂၤလၢာ် တက့ၢ်လီၤ. 4 ဒီးယကွၢ် ကယဲၢ် တၢ်ဖံးတၢ်မၤ, ဒီးပှၤမၤသ့ အတၢ်မၤ လၢပှၤလၢအဃၢၤသးကါအီၤ လၢအဃိလီၤ. အဝဲန့ၣ်မ့ၢ် စ့ၢ်ကီး တၢ်ကလီကလီ, ဒီးတၢ်မၤတဂိာ်တသီၣ်ဘၣ် တၢ်ဘၣ်လီၤ. 5 ပှၤဟးဂီၤဖိ တဝံထီၣ်အစု, ဒီးအီၣ် အညၣ်ဒၣ်ဝဲလီၤ. 6 တၢ်အိၣ်ဘှံးပှဲၤ ပစုတတၢၤဒုၣ် ဂ့ၤန့ၢ် တၢ်ဖံးတၢ်မၤ ဒီးတၢ်ဂုာ်မၤန့ၢ် ကလံၤပှဲၤ ပစုခံတၢၤဒုၣ် တက့ၢ်လီၤ. 7 ဒီးယဃၣ်ယသး, ဒီးယကွၢ်ထံ တၢ်ကလီကလီတမံၤ လၢမုၢ်အဖီလာ်လီၤ. 8 ပှၤအိၣ်ဝဲ တဂၤဃီ, ဒီးခံဂၤတဂၤ တအိၣ်ဘၣ်. ဒီးအဖိခွါမ့ၢ်ဂ့ၤ အဒီပုၢ်ဝဲၢ်မ့ၢ်ဂ့ၤ, တအိၣ်ဘၣ်. ဘၣ်ဆၣ်ဒီး အမၤတၢ် တဆိတ့ၢ်ဘၣ်, ဒီးအမဲာ် တဘျဲးကွၢ်ဘၣ် တၢ်ထူးတၢ်တီၤဘၣ်, ဒီးစံးဝဲ, ယမၤတၢ်, ဒီးယမၤလီၤဖးယသး ဒီးတၢ်ဂ့ၤ လၢမတၤတဂၤ အဂီၢ်လဲၣ်. အဝဲန့ၣ်မ့ၢ် စ့ၢ်ကီး တၢ်ကလီကလီ, ဒီးမ့ၢ်တၢ်မၤအအၢ ဒိၣ်မးလီၤ. 9 ပှၤခံဂၤ ဂ့ၤန့ၢ် ပှၤတဂၤ တက့ၢ်လီၤ. အဂ့ၢ်ဒ်အံၤ, အဘူးအလဲ ဂ့ၤအိၣ်ဝဲ လၢအမၤတၢ် အဂီၢ်လီၤ. 10 အဂ့ၢ်ဒ်အံၤ, တဂၤ မ့ၢ်လီၤဃံၤဒီး, ပှၤတဂၤ ကဝံၣ်ဆၢထၢၣ် အသကိးလီၤ. မ့မ့ၢ် ပှၤအိၣ်တဂၤဃီ မ့ၢ်လီၤဃံၤ ဒီး, ပှၤခံဂၤတဂၤ လၢအကဝံၣ်ဆၢထၢၣ်အီၤ တအိၣ်ဘၣ်ဒီး, ဘၣ်အဖှီၣ်လီၤ. 11 ဒီးပှၤခံဂၤ မ့ၢ်မံဃုာ်ဒီး, လၢၤဝဲ လီၤ. မ့မ့ၢ် ပှၤတဂၤဧိၤ ကလၢၤဝဲ ဒ်လဲၣ်. 12 ဒီးတၢ်မ့ၢ်မၤဃၣ် ပှၤတဂၤဒီး, ခံဂၤ ကတြီအီၤလီၤ. ဒီးပျံၤပိၤအသး သၢပလွံ တဘိန့ၣ် ပှၤတမၤတဲာ်ဘၣ် ချ့သဒံးဘၣ်. 13 ဖိသၣ် လၢအဖှီၣ်အယာ် ဒီးကူၣ်တၢ်သ့န့ၣ် ဂ့ၤန့ၢ် စီၤပၤ လၢအသးပှၢ်, ဒီးမ့ၢ် ပှၤဟးဂီၤဖိ, ဒီးတတူၢ်လိာ်လၢၤဘၣ် တၢ်သိၣ်က့ၤအီၤဘၣ် တက့ၢ်လီၤ. 14 အဂ့ၢ်ဒ်အံၤ, ဟဲထီၣ်ဝဲ လၢဃိာ်ပူၤ ဒ်သိး အကကဲစီၤပၤလီၤ. အဝဲတဂၤ အိၣ်ဖျဲၣ် လၢအဘီအမုၢ် အပူၤ ဘၣ်ဆၣ်ဒီး ကဲလၢပှၤဖှီၣ်ဖိယာ်ဖိလီၤ. 15 ယထံၣ် ပှၤအမူ လၢအဟးဝဲ လၢမုၢ်အဖီလာ် ခဲလၢာ်န့ၣ် အိၣ်ဝဲ ဒီးဖိသၣ်, ပှၤခံဂၤတဂၤ လၢအဆၢထၢၣ် လၢအလီၢ်န့ၣ်လီၤ. 16 ပှၤဂီၢ်မုၢ် လၢအလဲၤတၢ် လၢအမဲာ်ညါန့ၣ် အကတၢၢ် တအိၣ်ဘၣ် ဘၣ်ဆၣ်ဒီး, ပှၤလၢအဟဲ လၢအလီၢ်ခံန့ၣ် တသးခု လၢအပူၤဘၣ်. မ့ၢ်မး အဝဲအံၤ မ့ၢ်စ့ၢ်ကီး တၢ်ကလီကလီ, ဒီးတၢ်ဂုာ်မၤန့ၢ်ကလံၤလီၤ.


လံာ်ပှၤစံၣ်တဲၤတဲလီၤတၢ်. Ecclesiastes 5

1 တုၤ နလဲၤဆူ ယွၤအဟံၣ်ပူၤဒီး, ကွၢ်နခီၣ် တက့ၢ်. အဂ့ၢ်ဒ်အံၤ, ဒိကနၣ် တၢ်န့ၣ် ဂ့ၤန့ၢ် တၢ်လုၢ် လၢပှၤဟးဂီၤဖိလုၢ်တၢ် တက့ၢ်လီၤ. အဂ့ၢ်ဒ်အံၤ, တသ့ၣ်ညါဘၣ် လၢအမၤ တၢ်အၢဘၣ်. 2 မၤတၢ်ချ့ချ့ လၢနထးခိၣ် တဂ့ၤ, ဒီးမ်နသး အသု တကတိၤတၢ် လၢအဆိအချ့ လၢယွၤအမဲာ်ညါ တဂ့ၤ. အဂ့ၢ်ဒ်အံၤ, ယွၤအိၣ်ဝဲ လၢမူခိၣ်, ဒီးနဲဒၣ်နအိၣ် လၢဟီၣ်ခိၣ်ချၢလီၤ. မၤသးဒ်န့ၣ်ဒီး မ်နတၢ်ကတိၤ အိၣ်စှၤဝဲန့ၣ် တက့ၢ်. 3 အဂ့ၢ်ဒ်အံၤ, တၢ်မံမီၢ် ဟဲဃုာ်ဝဲ ဒီးတၢ်မၤအါ, ဒီးပှၤဟးဂီၤဖိ အကလုၢ် ဟဲဃုာ်ဝဲ ဒီးတၢ်ကတိၤအါ လီၤ. 4 တုၤနဆိၣ်တၢ် ဒီးယွၤဒီး, မၤတီ နကလုၢ် တက့ၢ်. သုးနံၤသုးသီ တဂ့ၤ. အဂ့ၢ်ဒ်အံၤ, တဘၣ်ဘၣ်အသး လၢပှၤဟးဂီၤဖိဘၣ်. မၤဘူၣ်တၢ် လၢနဆိၣ်တၢ်န့ၣ် တက့ၢ်. 5 နတဆိၣ်ဘၣ်န့ၣ် ဂ့ၤန့ၢ် နဆိၣ်တၢ် ဒီးတမၤဘူၣ်တၢ်ဘၣ် တက့ၢ်လီၤ. 6 မ်နထးခိၣ် အသု တဒုးမၤ တၢ်ဒဲးဘး လၢနညၣ် တဂ့ၤ. ဒီးစံးလၢကလူး အမဲာ်ညါ လၢအမ့ၢ် တၢ်မၤတဘၣ်ဘၣ်န့ၣ် တဂ့ၤ. ယွၤ ကသးထီၣ် လၢနကလုၢ် အဃိ, ဒီးမၤဟးဂီၤ တၢ်မၤ လၢနစုန့ၣ်မ့ၢ် အဘၣ်မနုၤလဲၣ်. 7 အဂ့ၢ်ဒ်အံၤ, လၢတၢ်မံမီၢ် အါမံၤ အကျါန့ၣ် တၢ်ကလီကလီ အိၣ်ဝဲ, ဒီးလၢတၢ်ကတိၤအါ အကျါန့ၣ် အိၣ်ဝဲစ့ၢ်ကီး ဒ်န့ၣ်သိးလီၤ. မ့မ့ၢ် ပျံၤယွၤ တက့ၢ်. 8 နမ့ၢ်ထံၣ်တၢ်မၤအၢ ပှၤဖှီၣ်ဖိယာ်ဖိ, ဒီးတၢ်မၤကဒံကဒါ တၢ်စံၣ်ညီၣ်ကွီၢ် ဒီးတၢ်တီတၢ်လိၤ လၢကီၢ်တဘ့ၣ်ဘ့ၣ် အပူၤ ဒီး, ကမၢကမၣ် လၢတၢ်န့ၣ် အဃိ တဂ့ၤ. အဂ့ၢ်ဒ်အံၤ, လၢတၢ်ထီန့ၣ် အဖီခိၣ် တၢ်ထီတက့ၢ် အိၣ်တဂၤ လၢအကွၢ်ဝဲလီၤ. ဒီးတၢ်ထီန့ၢ် အဝဲသ့ၣ် အိၣ်ဝဲလီၤ. 9 ဟီၣ်ခိၣ် အဘျုးအဖှိၣ် မ့ၢ်လၢပှၤခဲလၢာ် အဂီၢ်, စီၤပၤ ဒၣ်လဲာ် န့ၢ်ဘျုး လၢဟီၣ်ခိၣ် လၢပှၤမၤအီၤန့ၣ်လီၤ. 10 ပှၤ လၢအအဲၣ်စ့န့ၣ် အသး တမံဘၣ် လၢစ့ အဃိဘၣ်, ဒီးပှၤ လၢအအဲၣ် တၢ်အစုလီၢ်အခီၣ်ခိၣ်န့ၣ် တသးတမံဘၣ် လၢတၢ်အါ အဃိဘၣ်, အဝဲန့ၣ်မ့ၢ် စ့ၢ်ကီး တၢ်ကလီကလီလီၤ. 11 တုၤတၢ်အစုလီၢ်ခီၣ်ခိၣ် အါထီၣ်ဒီး, ပှၤလၢအအီၣ်အီၤန့ၣ် အါထီၣ်ဝဲ, ဒီးလၢအကစၢ် ကွၢ်အီၤ လၢအမဲာ် အဖီခိၣ်န့ၣ်မ့ၢ် အဘၣ်ဘျုး လၢမနုၤလဲၣ်. 12 ပှၤမၤအီၣ်တၢ်ဖိ အိၣ်ဒီး အတၢ်အါ မ့ၢ်ဂ့ၤ, စှၤမ့ၢ်ဂ့ၤ, မံဝဲ မုာ်မးလီၤ. မ့မ့ၢ် ပှၤထူးပှၤတီၤ အတၢ်အါန့ၣ် တဟ့ၣ်မံဘၣ် အီၤဘၣ်. 13 တၢ်အၢ နးမး လၢယထံၣ်ဘၣ် လၢမုၢ်အဖီလာ်န့ၣ် အိၣ်ဝဲ တမံၤလီၤ. မ့ၢ်တၢ်ထူးတၢ်တီၤ ပာ်ဖှိၣ်အသး လၢအကစၢ် အတၢ်အၢ အဂီၢ်လီၤ. 14 ဒီးတၢ်ထူးတၢ်တီၤန့ၣ် ဟါမၢ်ဝဲ လၢတၢ်ဖံးတၢ်မၤ အအၢ အဃိလီၤ. ဒီးထီၣ်ဖိ အဖိခွါ, ဒီးတၢ်တအိၣ်ဘၣ် လၢအစုပူၤဘၣ်လီၤ. 15 ဒ်အဟဲထီၣ် လၢအမိၢ် အဒၢလီၢ်ပူၤ အသိးန့ၣ်, ကက့ၤအိၣ်ဘ့ၣ်ဆ့ ဒ်အဟဲဝဲ အသိးလီၤ. ဒီးတဟံးန့ၢ်ဘၣ် တၢ်လၢအမၤတၢ် အဃိ လၢအကစိာ်ဝဲ လၢအစုပူၤ နီတမံၤဘၣ်. 16 အဝဲအံၤ မ့ၢ်စ့ၢ်ကီး တၢ်အၢ နးမးလၢ, ဒ်အဟဲဝဲ လၢတၢ်ကိးမံၤဒဲး အသိးန့ၣ် ကက့ၤက့ၤဝဲ ဒ်န့ၣ်သိးလီၤ. ဒီးပှၤလၢအမၤဝဲ လၢကလံၤ အဂီၢ်န့ၣ်မ့ၢ် အဘၣ်ဘျုး လၢမနုၤလဲၣ်. 17 ဒီးအမုၢ်နံၤ ခဲလၢာ် အီၣ်တၢ် လၢတၢ်ခံးကျါ စ့ၢ်ကီး ဒီးဘၣ်တၢ်သူၣ်ကိၢ်သးဂီၤ နးမး, ဒီးတၢ်ဆူးတၢ်ဆါ ဒီးတၢ်သူၣ်ဒိၣ်သးထီၣ်လီၤ. 18 ကွၢ်ကွၢ်, တၢ်လၢယထံၣ်ဘၣ်လံ, ပှၤအီၣ်တၢ်, ဒီးအီတၢ်, ဒီးမုာ်လၤ တၢ်ဂ့ၤ လၢအမၤ တၢ်ခဲလၢာ် အပူၤ လၢအမၤဝဲ လၢမုၢ် အဖီလာ် ကိးမုၢ်နံၤဒဲး လၢယွၤဟ့ၣ်လီၤအီၤန့ၣ်မ့ၢ် အဂ့ၤအဘၣ်လီၤ. အဂ့ၢ်ဒ်အံၤ, မ့ၢ်အဂီၢ်လီၤ. 19 ကယဲၢ် ပှၤလၢယွၤဟ့ၣ်လီၤအီၤ လၢတၢ်ထူးတၢ်တီၤ, ဒီးအစုလီၢ်အခီၣ်ခိၣ်, ဒီးဟ့ၣ်ဝဲ လၢအကအီၣ်အီၤ, ဒီးမၤန့ၢ် အဂီၢ်, ဒီးသးခု လၢအမၤတၢ်အပူၤ, အန့ၣ် မ့ၢ်ဝဲ လၢယွၤအတၢ်ဟ့ၣ်လီၤ. 20 အဂ့ၢ်ဒ်အံၤ, တတိၢ်နီၣ်ဘၣ် အသးသမူ အမုၢ်နံၤ အဂ့ၢ်အကျိၤ အါအါဘၣ်. အဂ့ၢ်ဒ်အံၤ, ယွၤကစံးဆၢအီၤ လၢတၢ်သူၣ်ခုသးခုလီၤ.


လံာ်ပှၤစံၣ်တဲၤတဲလီၤတၢ်. Ecclesiastes 6

1 ယထံၣ်ဘၣ် တၢ်အၢ တမံၤ, လၢမုၢ်အဖီလာ်, ဒီးဃၢဝဲ လၢပှၤကညီ အလိၤလီၤ. 2 ပှၤကညီ အိၣ်ဝဲ လၢယွၤဟ့ၣ်လီၤအီၤ လၢတၢ်ထူးတၢ်တီၤ ဒီးအစုလီၢ်အခီၣ်ခိၣ်, ဒီးတၢ်လၤကပီၤ, ဒီးတုၤအန့ၢ်ဘၣ် တၢ်အလီၢ်တအိၣ်ဘၣ် လၢကယဲၢ် တၢ်လၢအသးဆၢန့ၢ် အကျါ, မ့မ့ၢ် ယွၤတဟ့ၣ်အီၣ် အတၢ်ဘၣ်, မ့ၢ် ပှၤဂၤ အီၣ်ဝဲလီၤ, အန့ၣ်မ့ၢ် တၢ်ကလီကလီလီၤ. ဒီးတၢ်အအၢ နးမးလီၤ. 3 ပှၤ မ့ၢ်ထီၣ်ဖိ တကယၤ, ဒီးမူဝဲ အါနံၤ, ဒီးအနံၣ်အမုၢ်နံၤ မ့ၢ်အါ ဘၣ်ဆၣ်ဒီး, အသး မ့ၢ်တဘျဲးအီၣ်ဘၣ်ဒီး တၢ်ဂ့ၤဘၣ်, ဒီးတၢ်ခူၣ်လီၤကွံာ်အီၤ မ့ၢ်တအိၣ်ဘၣ်ဒီး, ယစံး, တၢ်လီၤလူး ဂ့ၤန့ၢ်အီၤ တက့ၢ်လီၤ. 4 အဂ့ၢ်ဒ်အံၤ, ဟဲဝဲ လၢတၢ်ကလီကလီလီၤ. ဒီးဟးထီၣ်ကွံာ်ဝဲ လၢတၢ်ခံးကျါ, ဒီးတၢ်လုၣ်ဘၢအမံၤ လၢတၢ်ခံးကျါလီၤ. 5 ဒီးတထံၣ်ဘၣ်မုၢ်, ဒီးတသ့ၣ်ညါဘၣ်တၢ်ဘၣ်, အဝဲအံၤ ကအိၣ်ဒီး တၢ်အိၣ်ဘှံး အါန့ၢ် အဝဲန့ၣ် တက့ၢ်လီၤ. 6 မ့ၢ်လံ, မ့ၢ်မူဝဲအနံၣ် တကထိ ခံစး ဘၣ်ဆၣ်ဒီး, တထံၣ်ဘၣ် တၢ်ဂ့ၤဘၣ်. ပှၤခဲလၢာ် လဲၤဝဲဆူ အလီၢ် တပူၤဃီ, တမ့ၢ်ဘၣ်ဧါ. 7 ပှၤကညီအမၤတၢ်ခဲလၢာ်န့ၣ်မ့ၢ် လၢအထးခိၣ်အဂီၢ် ဘၣ်ဆၣ်ဒီး, တဘျဲးအီၣ်ဘၣ်. 8 အဂ့ၢ်ဒ်အံၤ, ပှၤကူၣ်တၢ်သ့ ဘၣ်ဘျုးဘၣ်ဖှိၣ် အါန့ၢ် ပှၤဟးဂီၤဖိ လၢမနုၤတမံၤလဲၣ်. ဒီးပှၤဖှီၣ်ဖိယာ်ဖိ လၢအသ့ၣ်ညါ လဲၤတၢ် လၢပှၤမူ အမဲာ်ညါန့ၣ် ဘၣ်ဘျုး လၢမနုၤတမံၤလဲၣ်. 9 တၢ် လၢပမဲာ်ထံၣ်တၢ်န့ၣ် ဂ့ၤန့ၢ် ပသးဟးဝ့ၤဝီၤဆၢန့ၢ်တၢ် တက့ၢ် လီၤ. အဝဲန့ၣ်မ့ၢ် စ့ၢ်ကီး တၢ်ကလီကလီ, ဒီးတၢ်ဂုာ်မၤန့ၢ် ကလံၤလီၤ. 10 တၢ် လၢအအိၣ်န့ၣ် တၢ်ကိးတ့ၢ်အမံၤ လၢပျၢၤ, ဒီးတၢ်သ့ၣ်ညါ လၢအမ့ၢ် ပှၤကညီလီၤ. ဒီးလိာ်ကွီၢ် ဒီးပှၤလၢအဆူၣ်န့ၢ်အီၤ တက့ၢ် တဂၤန့ၣ် တသ့ဘၣ်. 11 မ့ၢ်မး တၢ်မၤ အါထီၣ် တၢ်ကလီကလီန့ၣ် အိၣ်ဝဲ အါမံၤ လီၤ. ပှၤကညီ ဘၣ်ဘျုးဘၣ်ဖှိၣ် လၢမနုၤတမံၤလဲၣ်. 12 အဂ့ၢ်ဒ်အံၤ, မ့ၢ်မတၤ သ့ၣ်ညါ တၢ်ဂ့ၤ လၢပှၤကညီ အဂီၢ် လၢအသးသမူ အဖၢမုၢ် လၢအသးသမူ အမုၢ်နံၤ ကလီကလီ အပူၤန့ၣ် တဂၤလဲၣ်. အဂ့ၢ်ဒ်အံၤ, လၢာ်ဝဲ ဒ်တၢ်အကဒု အသိးန့ၣ်လီၤ. မ့ၢ်မတၤ သ့ၣ်ညါ ပှၤလၢအကအိၣ်ထီၣ် လၢအလီၢ်ခံ လၢမုၢ်အဖီလာ် တဂၤလဲၣ်.


လံာ်ပှၤစံၣ်တဲၤတဲလီၤတၢ်. Ecclesiastes 7

1 တၢ်အမံၤအသၣ်ဂ့ၤန့ၣ် ဂ့ၤန့ၢ် သိနၢမူ လၢအလုၢ်ဒိၣ်ပှ့ၤဒိၣ် တက့ၢ်လီၤ. ဒီးပှၤသံဝဲ အမုၢ်တနံၤန့ၣ် ဂ့ၤန့ၢ် အအိၣ်ဖျဲၣ် အမုၢ်တနံၤန့ၣ် တက့ၢ်လီၤ. 2 လဲၤတၢ်ဆူ တၢ်သးအုး အဟံၣ်န့ၣ် ဂ့ၤန့ၢ် လဲၤတၢ်ဆူ တၢ်အီၣ်တၢ်အီ အဟံၣ် တက့ၢ်လီၤ. အဂ့ၢ်ဒ်အ့ၤ, အဝဲန့ၣ်မ့ၢ် ပှၤကညီ ခဲလၢာ် အကတၢၢ်, ဒီးပှၤမူဝဲန့ၣ် ကပာ်ဝဲ လၢအသးလီၤ. 3 တၢ်သးအုးန့ၣ် ဂ့ၤန့ၢ် တၢ်နံၤတၢ်အ့န့ၣ် တက့ၢ်လီၤ. အဂ့ၢ်ဒ်အံၤ, ပမဲာ်လီၤလီၤသပှၢ်န့ၣ် မၤဂ့ၤထီၣ် ပသးလီၤ. 4 ပှၤကူၣ်တၢ်သ့အသး အိၣ်ဝဲ လၢတၢ်သးအုး အဟံၣ်ပူၤလီၤ. မ့မ့ၢ် ပှၤဟးဂီၤဖိအသး အိၣ်ဝဲ လၢတၢ်မုာ်လၤ အဟံၣ်ပူၤလီၤ. 5 ပှၤကနၣ်ပှၤကူၣ်တၢ်သ့ အသိၣ်ဃီၣ်တၢ်န့ၣ် ဂ့ၤန့ၢ် အကနၣ် ပှၤဟးဂီၤဖိ အတၢ်သးဝံၣ် တက့ၢ်လီၤ. 6 အဂ့ၢ်ဒ်အံၤ, ဒ်တၤဆှုၣ် အသီၣ် လၢသပၢၤ ဖီလာ် အသိးန့ၣ် ပှၤဟးဂီၤဖိ နံၤဝဲန့ၣ်မ့ၢ် ဒ်န့ၣ်သိးလီၤ. အဝဲန့ၣ်မ့ၢ် စ့ၢ်ကီး တၢ်ကလီကလီလီၤ. 7 မ့ၢ်မး တၢ်မၤအၢမၤနးန့ၣ် မၤပျုၢ် ပှၤကူၣ်တၢ်သ့ လီၤ. ဒီးခိၣ်ဖးန့ၣ် ဒုးဟးဂီၤ ပှၤကညီ အတၢ်သူၣ်ဖးသးဖး လီၤ. 8 တၢ်အကတၢၢ်န့ၣ် ဂ့ၤန့ၢ် တၢ်အခီၣ်ထံး တက့ၢ် လီၤ. တၢ်ဝံသးစူၤန့ၣ် ဂ့ၤန့ၢ် တၢ်ပာ်ထီၣ်ထီအသး တက့ၢ် လီၤ, 9 သးထီၣ်ချ့ တဂ့ၤ, အဂ့ၢ်ဒ်အံၤ, တၢ်သးထီၣ် အိၣ်ဝဲဆိးဝဲ လၢပှၤဟးဂီၤဖိ အသးနါပှၢ် အပူၤလီၤ. 10 မုၢ်နံၤ လၢပျၢၤ ဂ့ၤန့ၢ် မုၢ်နံၤ ခဲကနံၣ်အံၤ မ့ၢ်အဘၣ်မနုၤလဲၣ်န့ၣ် စံးတဂ့ၤ. အဂ့ၢ်ဒ်အံၤ, နသံကွၢ် လၢတၢ်န့ၣ် အဂ့ၢ် တအိၣ်ဘၣ်ဒီး တၢ်ကူၣ်သ့ဘၣ်. 11 တၢ်ကူၣ်သ့န့ၣ် ဂ့ၤထဲသိး ဒီးတၢ်န့ၢ်သါ, ဒီးပှၤလၢအထံၣ်ဘၣ် မုၢ်ဧိၤလါဧိၤန့ၣ် န့ၢ်ဘျုး လၢအီၤလီၤ. 12 အဂ့ၢ်ဒ်အံၤ, တၢ်ကူၣ်သ့ မ့ၢ်တၢ်တဒီတၢ်, ဒီးစ့ မ့ၢ်တၢ်တဒီတၢ်လီၤ. မ့မ့ၢ် တၢ်သ့ၣ်ညါ မ့ၢ်အဂ့ၤကတၢၢ်လီၤ. အဂ့ၢ်ဒ်အံၤ, တၢ်ကူၣ်သ့ ဟ့ၣ်လီၤ တၢ်သးသမူ လၢပှၤလၢအအိၣ်ဝဲ ဒီးအီၤလီၤ. 13 ကွၢ် ယွၤအမၤတၢ် တက့ၢ်, အဂ့ၢ်ဒ်အံၤ, တၢ်လၢအမၤက့ၣ်န့ၣ်မ့ၢ် မတၤ မၤဘျၢသ့ တဂၤလဲၣ်, 14 လၢတၢ်ဘီၣ်ထီၣ်ညီထီၣ် အမုၢ်တနံၤန့ၣ် သးခုတက့ၢ်, ဒီးလၢတၢ်အၢ အမုၢ်တနံၤန့ၣ် ကွၢ်ဆိကမိၣ်တၢ် တက့ၢ်. ဒီးယွၤပာ်တမံၤ ဒီးတမံၤသဃီၤလိာ်အသး ဒ်သိး ပှၤကညီ အသု တထံၣ်န့ၢ်တၢ် လၢအဟဲ လၢအလီၢ်ခံ နီတမံၤ တဂ့ၤလီၤ. 15 ကယဲၢ် တၢ်အံၤ ယထံၣ် လၢယတၢ်ကလီကလီ အမုၢ်နံၤတဖၣ်န့ၣ်, ပှၤတီလၢအဟးဂီၤဝဲ လၢအတၢ်တီအဃိန့ၣ် အိၣ်ဝဲလီၤ. ဒီးပှၤတတီဘၣ် လၢအမၤအါထီၣ် အမုၢ်နံၤတဖၣ် လၢအတၢ်တတီတလိၤဘၣ်န့ၣ် အိၣ်ဝဲလီၤ. 16 ပာ်နသးတီ ကဲၣ်ဆိး တဂ့ၤ, ပာ်နသးကူၣ် တၢ်သ့ ကဲၣ်ဆိး တဂ့ၤ, နကမၤဟးဂီၤလီၤနသး မ့ၢ်အဘၣ်မနုၤလဲၣ်. 17 ပာ်နသး တတီဘၣ် နးကဲၣ်ဆိး တဂ့ၤ. ဒီးကဲထီၣ် ပှၤဟးဂီၤဖိ တဂ့ၤ. နဆၢနကတီၢ် တချုးဘၣ်ဒံးဘၣ်ဒီး, န ကသံန့ၣ်မ့ၢ် အဘၣ်မနုၤလဲၣ်. 18 ဂ့ၤ လၢနဟံးဃာ် တၢ်အံၤ, ဒီးထုးက့ၤ နစု လၢတၢ်န့ၣ် တဂ့ၤ. အဂ့ၢ်ဒ်အံၤ, ပှၤလၢအပျံၤယွၤ ကဟဲထီၣ်ကွံာ် လၢအီၤခဲလၢာ်လီၤ. 19 တၢ်ကူၣ်သ့ မၤဆူၣ်ထီၣ် ပှၤကူၣ်သ့န့ၣ် အါန့ၢ် ပှၤဆူၣ် ဆံဆဲၣ်ဂၤ လၢအအိၣ်ဝဲ လၢဝ့ၢ်ပူၤ တက့ၢ်လီၤ. 20 ပှၤအတီ လၢအမၤ တၢ်ဂ့ၤ, ဒီးတမၤဘၣ် တၢ်ဒဲးဘးဘၣ်န့ၣ် တအိၣ်ဘၣ် လၢဟီၣ်ခိၣ်ချၢ နီတဂၤဘၣ်. 21 ဒီးပာ်နသး လၢကယဲၢ် တၢ်ကတိၤ လၢပှၤကတိၤဝဲန့ၣ် တဂ့ၤ. နကနၢ်ဟူ ဘၣ်ဖုး နခ့နပှၤ ဆိၣ်အၢနၤလီၤ. 22 အဂ့ၢ်ဒ်အံၤ, နသးဒၣ်နဲ သ့ၣ်ညါဝဲ အါဘျီ လၢနဆိၣ်အၢတ့ၢ် ပှၤဂၤလီၤ. 23 တၢ်ခဲလၢာ်အံၤ ယမၤကွၢ်လံ လၢတၢ်ကူၣ်သ့လံ. ယစံးတ့ၢ်, ယကကူၣ်တၢ်သ့ ဘၣ်ဆၣ်ဒီး အိၣ်ယံၤ ဒီးယၤလီၤ. 24 တၢ် လၢအအိၣ်ဝဲ လၢအယံၤန့ၣ်, ဒီးယိာ်ယိာ်ကလဲၣ်န့ၣ်မ့ၢ် မတၤ ထံၣ်န့ၢ်သ့ တဂၤလဲၣ်. 25 ယပာ်ယသး လၢယကသ့ၣ်ညါ, ဒီးဃုန့ၢ်, ဒီးချုန့ၢ် တၢ်ကူၣ်သ့, ဒီးတၢ်ကူၣ်တၢ်ဆး, ဒီးလၢယကသ့ၣ်ညါ လၢတၢ်အၢမ့ၢ် ပှၤဟးဂီၤဖိ အတၢ်, ဒီးပှၤဟးဂီၤဖိ အတၢ်မ့ၢ်တၢ်ပျုၢ်လီၤ. 26 ဒီးပိာ်မုၣ် လၢအသးမ့ၢ် ပှၤဧိၤစၤဧိၤ, ဒီးတၢ်ပျံၤသကွီၤ, လၢအစုမ့ၢ်ပျံၤန့ၣ် ယထံၣ်န့ၢ် လၢအအၢန့ၢ် တၢ်သံတက့ၢ်လီၤ. ပှၤလၢအဘၣ်ယွၤအသးန့ၣ် ကပူၤကဖျဲး ဒီးအီၤလီၤ. မ့မ့ၢ် အကဖီၣ်န့ၢ် ပှၤတၢ်ဒဲးဘးဖိလီၤ. 27 ကွၢ်ကွၢ်, ပှၤစံၣ်တဲၤတဲလီၤ တၢ်စံးဝဲဒၣ်, ယမၤကွၢ် တမံၤဘၣ်တမံၤ ဒ်သိး ကသ့ၣ်ညါတၢ် သတးဒီး, ယထံၣ်န့ၢ်တၢ်အံၤ, 28 တၢ် လၢယသးဃုဒံးဝဲ ဒီးတထံၣ်န့ၢ်ဘၣ်န့ၣ် မ့ၢ်အအံၤ, ယထံၣ်န့ၢ် ပိာ်ခွါတဂၤ လၢပှၤကထိ အကျါလီၤ. မ့မ့ၢ် လၢပှၤခဲလၢာ်န့ၣ် အကျါ ယတထံၣ်န့ၢ်ဘၣ် ပိာ်မုၣ် တဂၤဘၣ်. 29 ကွၢ်ကွၢ်, ယထံၣ်န့ၢ်ထဲ တၢ်အံၤတမံၤ, ယွၤတ့လီၤ ပှၤကညီလိၤဝဲလီၤ. ဒီးအဝဲသ့ၣ်တဖၣ်န့ၣ် ဃုကူၣ်တၢ် အါမံၤလီၤ.


လံာ်ပှၤစံၣ်တဲၤတဲလီၤတၢ်. Ecclesiastes 8

1 မ့ၢ်မတၤလီၤဂာ် ပှၤကူၣ်တၢ်သ့ တဂၤလဲၣ်. ဒီးမ့ၢ်မတၤ သ့ၣ်ညါ တၢ်ကတိၤ အဒိၣ်အယိာ်လဲၣ်. ပှၤကညီ အတၢ်ကူၣ်သ့န့ၣ် ဒုးကပီၤထီၣ် အမဲာ်, ဒီးအမဲာ်ဒူလဲလိာ်အသး လီၤ. 2 မ့ၢ်လၢတၢ်ဆိၣ် ဘၣ်ဃးဒီး ယွၤအဃိဒီး, ယဟ့ၣ်ကူၣ် နၤ, တိၢ်န့ၢ် စီၤပၤ အတၢ်မၤလိာ် တက့ၢ်. 3 ဟးထီၣ် လၢအမဲာ်ညါချ့ချ့ တဂ့ၤ. ဆၢထၢၣ် လၢတၢ်အၢအပူၤ တဂ့ၤ. အဂ့ၢ်ဒ်အံၤ, မၤဖဲဒၣ်တၢ် လၢအဘၣ်အသးလီၤ. 4 ဖဲစီၤပၤ အကလုၢ်အိၣ်န့ၣ် တၢ်စိတၢ်ကမီၣ် အိၣ်ဝဲလီၤ. ဒီးနမၤ ဒ်လဲၣ်န့ၣ်မ့ၢ် မတၤ ကစံးလၢအီၤ တဂၤလဲၣ်. 5 ပှၤလၢအတိၢ်န့ၢ် တၢ်မၤလိာ်န့ၣ် တသ့ၣ်ညါဘၣ် တၢ်အၢဘၣ်. ဒီးပှၤကူၣ်တၢ်သ့တဂၤ အသးန့ၣ် သ့ၣ်ညါ တၢ်အဆၢ အကတီၢ် ဒီးတၢ်စံၣ်ညီၣ်လီၤ. 6 အဂ့ၢ်ဒ်အံၤ, တၢ်ခဲလၢာ် အိၣ်ဝဲ ဒီးအဆၢအကတီၢ်, ဒီးအတၢ်စံၣ်ညီၣ်လီၤ. အဂ့ၢ်ဒ်အံၤ, ပှၤကညီ အတၢ်အၢ လၢအဘၣ်အီၤ မ့ၢ်အအါမးလီၤ. 7 အဂ့ၢ်ဒ်အံၤ, တၢ်ကမၤ သးန့ၣ် တသ့ၣ်ညါဘၣ်ဝဲဘၣ်. အဂ့ၢ်ဒ်အံၤ, ကမၤအသး ဒ်လဲၣ်ဒ်လဲၣ်န့ၣ်မ့ၢ် မတၤ စံးဘၣ်တဲဘၣ် သ့တဂၤလဲၣ်. 8 ပှၤအိၣ်ဒီး အစိအကမီၤ လၢအသး အဖီခိၣ် ဒ်သိး အသးအသု တဟးထီၣ်ကွံာ် တဂ့ၤန့ၣ် တအိၣ် နီတဂၤဘၣ်. ဒီးလၢတၢ်သံ အမုၢ်တနံၤ အဖီခိၣ်န့ၣ် အစိအကမီၤ တအိၣ်ဘၣ်. တၢ်ပျၢ်ပှၤတအိၣ်ဘၣ် လၢတၢ်ဒုးသုးအံၤ အပူၤဘၣ်. ဒီးတၢ်တတီတလိၤန့ၣ် မၤပူၤမၤဖျဲး ပှၤလၢအအိၣ်ဒီးအီၤ တသ့ဘၣ်. 9 တၢ်ခဲလၢာ်အံၤ ယထံၣ်, ဒီးယပာ်ယသး လၢကယဲၢ် တၢ်လၢအမၤအသး လၢမုၢ် အဖီလာ်လီၤ. တၢ်အဆၢအကတီၢ် အိၣ်ဝဲ ဖဲပှၤပၢပှၤဂၤ လၢအတၢ်အၢ အဂီၢ်လီၤ. 10 ဒီးယထံၣ်ဘၣ် ပှၤတတီတလိၤဘၣ် တၢ်ခူၣ်လီၤကွံာ် အီၤ ဒီးလဲၤလီၤဆူ ပျုၤပူၤလီၤ. မ့မ့ၢ် ပှၤလၢအမၤ တၢ်လိၤ လၢအဟဲ ဒီးဟးထီၣ်ကွံာ် လၢတၢ်စီဆှံ အလီၢ်, ဒီးဘၣ် တၢ်သးပ့ၤနီၣ်အီၤ လၢဝ့ၢ်ပူၤ ဖဲအမၤတ့ၢ်ဝဲ ဒ်န့ၣ်လီၤ. အန့ၣ်မ့ၢ် စ့ၢ်ကီး တၢ်ကလီကလီလီၤ. 11 မ့ၢ်တၢ်တမၤဘၣ် ချ့သဒံး လၢတၢ်စံၣ်ညီၣ်ဃၣ် တၢ်မၤအၢ ဘၣ်ဒီး, ပှၤကညီဖိအသး အိၣ်ပှဲၤဆၢၣ်ကလာ် လၢအကမၤ တၢ်အၢလီၤ. 12 ပှၤတၢ်ဒဲးဘးဖိ မ့ၢ်မၤအၢတၢ်အဘျီ တကယၤ, ဒီးအနံၤ အါထီၣ် ဘၣ်ဆၣ်ဒီး, မ့ၢ်မး ယသ့ၣ်ညါ လၢတၢ်ဂ့ၤ ကအိၣ် လၢပှၤပျံၤယွၤ အဂီၢ်, ပှၤလၢအပျံၤတၢ် လၢအမဲာ်ညါ အဂီၢ်လီၤ. 13 မ့မ့ၢ် တၢ်ဂ့ၤတဘၣ်ဘၣ် ပှၤတတီတလိၤဘၣ်, ဒီးအမုၢ်နံၤ လၢအမၤအသး ဒ်တၢ်ကဒုအသိး တအါထီၣ်ဘၣ်. အဂ့ၢ်ဒ်အံၤ, မ့ၢ်အတပျံၤဘၣ် လၢယွၤအမဲာ်ညါဘၣ်. 14 တၢ်ကလီကလီ တမံၤ မၤအသး လၢဟီၣ်ခိၣ်ချၢလီၤ. ပှၤတီပှၤလိၤ လၢအဘၣ် တၢ် ဒ်ပှၤတတီတလိၤ မၤတၢ် အသိးန့ၣ်, ဒီးပှၤတတီတလိၤဘၣ် လၢအဘၣ်တၢ် ဒ်ပှၤတီပှၤလိၤ အမၤတၢ် အသိးန့ၣ် အိၣ်ဝဲလီၤ. ယစံး, အဝဲန့ၣ်မ့ၢ် စ့ၢ်ကီး တၢ်ကလီကလီလီၤ. 15 တုၤနုၤတစု ယစံးထီၣ်ပတြၢၤ တၢ်သူၣ်ဖှံသးညီလီၤ. အဂ့ၢ်ဒ်အံၤ, ပှၤအီၣ်တၢ်, ဒီး အီတၢ်, ဒီးပာ်မုာ်လၤအသးန့ၣ် တၢ်ဂ့ၤန့ၢ် အန့ၣ် တအိၣ်ဘၣ်. အဂ့ၢ်ဒ်အံၤ, အဝဲန့ၣ် အိၣ်ဒီးအီၤ လၢအမၤတၢ် အဂီၢ် လၢအသးသမူ အမုၢ်နံၤ လၢယွၤဟ့ၣ်လီၤအီၤ လၢမုၢ်အဖီလာ် အဖၢမုၢ်န့ၣ်လီၤ. 16 တုၤယပာ်ယသး ဒ်သိး ယကသ့ၣ်ညါ တၢ်ကူၣ်သ့ ဒီးကွၢ်ဆိကမိၣ် တၢ်မၤအသး လၢဟီၣ်ခိၣ်ချၢ (အဂ့ၢ်ဒ်အံၤ, လၢမုၢ်နၤ မ့ၢ်ဂ့ၤ, လၢမုၢ်ဆါ မ့ၢ်ဂ့ၤ, ပှၤတမံဘၣ် လၢအမဲာ်ဘၣ်,) 17 ဒီးယထံၣ် လၢယွၤအတၢ်မၤ ခဲလၢာ်, လၢပှၤကညီ ဃုနၢ်ပၢၢ် တၢ်မၤအသး လၢမုၢ်အဖီလာ်န့ၣ် တသ့ဘၣ်, ပှၤကညီ မ့ၢ်မၤဒ်သိး အကထံၣ်န့ၢ်အီၤ နာ်သက့, တထံၣ်န့ၢ်ဘၣ်ဝဲဘၣ်. လၢန့ၣ် အမဲာ်ညါ ပှၤလၢအကူၣ် တၢ်သ့န့ၣ်မ့ၢ် ဆိကမိၣ် လၢအကသ့ၣ်ညါ ဘၣ်ဆၣ်ဒီး, တထံၣ်န့ၢ်ဘၣ်ဝဲဘၣ်လီၤ.


လံာ်ပှၤစံၣ်တဲၤတဲလီၤတၢ်. Ecclesiastes 9

1 အဂ့ၢ်ဒ်အံၤ, ယဆိကမိၣ် တၢ်အံၤ ခဲလၢာ် လၢယကဃုန့ၢ် တၢ်ခဲလၢာ်အံၤ, လၢပှၤတီပှၤလိၤ, ဒီးပှၤကူၣ်တၢ်သ့, ဒီးအတၢ်မၤတဖၣ်န့ၣ် အိၣ်ဝဲ လၢယွၤ အစုပူၤ, ဒီးတၢ်အဲၣ် မ့ၢ်ဂ့ၤ, တၢ်သးဟ့ မ့ၢ်ဂ့ၤ, ပှၤတသ့ၣ်ညါဘၣ် နီတဂၤဘၣ်, တၢ်ခဲလၢာ်န့ၣ် အိၣ်ဆူညါ လၢအီၤလီၤ. 2 တၢ်ခဲလၢာ် ဟဲဘၣ် ပှၤခဲလၢာ် ဒ်သိးသိးလီၤ. ပှၤတီ ဒီးပှၤတတီဘၣ်, ပှၤဂ့ၤ ဒီးပှၤကဆှီ ဒီးပှၤတကဆှီဘၣ်, ပှၤလၢအလုၢ်တၢ် ဒီးပှၤလၢအတလုၢ်ဘၣ်တၢ်န့ၣ် ဘၣ်ဝဲ တၢ်တမံၤဃီလီၤ. ဒ်ပှၤအဂ့ၤ အသိးန့ၣ် ပှၤတၢ်ဒဲးဘးဖိမ့ၢ် ဒ်န့ၣ်သိးလီၤ. ပှၤလၢအဆိၣ်တၢ်န့ၣ်မ့ၢ် ဒ်ပှၤလၢအပျံၤတၢ်ဆိၣ် အသိးန့ၣ်လီၤ, 3 တၢ်အၢတမံၤ အိၣ်ဝဲ လၢကယဲၢ် တၢ်ခဲလၢၢာ် လၢအမၤအသး လၢမုၢ်အဖီလာ် လၢပှၤခဲလၢာ်ဘၣ် တၢ်တမံၤဃီလီၤ. ဒီးပှၤကညီအသး ပှဲၤဒီး တၢ်အၢ, ဒီးတၢ်ပျုၢ် အိၣ်ဝဲ လၢအသးကံၢ်ပူၤ လၢအမူဒံး အဖၢမုၢ်, ဒီးလၢအဝဲန့ၣ် အလီၢ်ခံန့ၣ် သံဝဲလီၤ. 4 အဂ့ၢ်ဒ်အံၤ, လၢပှၤလၢအဘၣ် တၢ်ဂံၢ်ဃုာ်အီၤ ဒီးပှၤမူခဲလၢၢာ်န့ၣ် ပမုၢ်လၢ်အဂီၢ် အလီၢ်အိၣ်လီၤ. အဂ့ၢ်ဒ်အံၤ, ထွံၣ်မူဒံးတဒု ဂ့ၤန့ၢ် ခ့ယုၢ် လၢအသံတဒု တက့ၢ်လီၤ. 5 အဂ့ၢ်ဒ်အံၤ, ပှၤလၢအမူဒံးန့ၣ် သ့ၣ်ညါဝဲ လၢအကသံ လီၤ. မ့မ့ၢ် ပှၤသံန့ၣ် တသ့ၣ်ညါဘၣ် တၢ်နီတမံၤဘၣ်. ဒီးအဘူးအလဲ တအိၣ်လၢၤဘၣ်. အဂ့ၢ်ဒ်အံၤ, ပှၤသးပ့ၤနီၣ်တၢ် သ့ၣ်နီၣ်ထီၣ်က့ၤအီၤလီၤ. 6 အတၢ်အဲၣ် ဒီးအတၢ်သးဟ့, ဒီးအတၢ်သးကါန့ၣ် ဟါမၢ်လံ, ဒီးအဂီၢ် တအိၣ်လၢၤဘၣ် လၢတၢ်မၤအသး လၢမုၢ်အဖီလာ် နီတမံၤ လီၤထူလီၤယိာ်လီၤ. 7 လဲၤအီၣ်နကိၣ် ဒီးတၢ်သးခု, ဒီးအီ နစပံးထ့ လၢတၢ်သးဖှံ တက့ၢ်. အဂ့ၢ်ဒ်အံၤ, ယွၤတူၢ်လိာ်လံ နမၤတၢ်လံ. 8 မ်နကူနသိးန့ၣ် ဝါဝဲ ကိးအဆၢအကတီၢ်ဒဲး တက့ၢ်. မ်နခိၣ်အသိ အသု တအိၣ်ဆံးကဲၣ်ဆိး တဂ့ၤ. 9 မူသးခု ဒီးနမါ လၢနအဲၣ်အီၤ လၢနတၢ်ကလီကလီ အသးသမူ အမုၢ်နံၤ ခဲလၢာ် အတီၢ်ပူၤ လၢယွၤဟ့ၣ်လီၤနၤ လၢမုၢ် အဖီလာ်, နမုၢ်နံၤ ကလီကလီ ခဲလၢာ် အတီၢ်ပူၤ တက့ၢ်. အဂ့ၢ်ဒ်အံၤ, အဝဲန့ၣ်မ့ၢ် နဂီၢ် လၢနမူဒံး အဖၢမုၢ်, ဒီးလၢနတၢ်မၤ အပူၤ လၢနမၤ လၢမုၢ်အဖီလာ် လီၤ. 10 ကယဲၢ် တၢ်လၢနစုထံၣ်န့ၢ် လၢနကမၤ တမံၤလၢ်လၢ်န့ၣ် မၤအီၤ လၢနဂံၢ်နဘါ ခဲလၢာ် တက့ၢ်. အဂ့ၢ်ဒ်အံၤ, တၢ်မၤမ့ၢ်ဂ့ၤ, တၢ်ကူၣ်မ့ၢ်ဂ့ၤ, တၢ်သ့ၣ်ညါမ့ၢ်ဂ့ၤ, တၢ်ကူၣ်သ့ မ့ၢ်ဂ့ၤ, တအိၣ်ဘၣ် လၢပျုၤပူၤ ဖဲနလဲၤတၢ်န့ၣ်ဘၣ်လီၤ. 11 ယဟဲက့ၤ ဒီးယထံၣ်တၢ် လၢမုၢ်အဖီလာ် လၢပှၤဃ့ၢ်သတြီၤချ့န့ၣ် တတုၤဆိဘၣ်, ဒီးပှၤဒုးတၢ်ဆူၣ်န့ၣ် တမၤနၢၤဘၣ် တၢ်ဘၣ်, ဒီးကိၣ် တအိၣ်ဘၣ်ဒီး ပှၤကူၣ်တၢ်သ့ဘၣ်, ဒီးတၢ်ထူးတၢ်တီၤ တအိၣ်ဘၣ်ဒီး ပှၤလၢအကူၣ်အဆးဘၣ်, ဒီးပှၤမၤတၢ်သ့ တဘၣ်ဘျုးဘၣ်ဖှိၣ်ဘၣ်လီၤ. မ့မ့ၢ် တၢ်အဆၢအကတီၢ် ဒီးတၢ်ဘၣ်အတီၤဘၣ် ပှၤခဲလၢာ်လီၤ. 12 အဂ့ၢ်ဒ်အံၤ, ပှၤကညီ စ့ၢ်ကီး တသ့ၣ်ညါဘၣ် အဆၢအကတီၢ်ဘၣ်. ဒ်ဒ့ၣ်ဧိၤညၣ်ဧိၤ လၢအဘၣ်ပှာ်အၢ အသိးန့ၣ်, ဒီးဒ်ထိၣ်ဧိၤလံၣ်ဧိၤ ဘၣ်ပျံၤသကွီၤ အသိးန့ၣ် ပှၤကညီဖိ ဘၣ်ပျံၤသကွီၤ လၢအကတီၢ်အၢ ဖဲအဘၣ်အီၤသတူၢ်ကလာ်လီၤ. 13 တၢ်ကူၣ်သ့အံၤ ယထံၣ် လၢမုၢ်အဖီလာ်, ဒီးဒိၣ်ဝဲ လၢယၤလီၤ. 14 ဝ့ၢ်ဆံးအိၣ်, ဒီးပှၤစှၤဂၤ အိၣ်ဝဲ လၢအပူၤ, ဒီးစီၤပၤဖးဒိၣ် ဟဲထီဒါအီၤ, ဒီးကဝီၤဃာ်အီၤ ဒီးမၤထီၣ် တိာ်ဖးဒိၣ်တဖၣ် ထီဒါအီၤလီၤ. 15 ဒီးပှၤဖှီၣ်ဖိ လၢအကူၣ် တၢ်သ့တဂၤန့ၣ် အိၣ်ဝဲ လၢ အပူၤလီၤ. ဒီးမၤပူၤမၤဖျဲး ဝ့ၢ်န့ၣ် လၢအတၢ်ကူၣ်သ့လီၤ. ဘၣ်ဆၣ်ဒီး ပှၤတသ့ၣ်နီၣ်ထီၣ်က့ၤ ပှၤဖှီၣ်ဖိတဂၤန့ၣ် နီတဂၤဘၣ်. 16 ဒီးယစံး, တၢ်ကူၣ်သ့ ဂ့ၤန့ၢ် တၢ်အဂံၢ်အဘါ တက့ၢ်လီၤ. ဘၣ်ဆၣ်ဒီး ပှၤတပးကဲဘၣ် ပှၤဖှီၣ်ဖိယာ်ဖိ အတၢ်ကူၣ်သ့န့ၣ်, ဒီးပှၤတနၢ်ဟူဘၣ် အတၢ်ကတိၤဘၣ်. 17 ပှၤကူၣ်တၢ်သ့ အတၢ်ကတိၤ ကပုာ်လုးန့ၣ် ဟူထီၣ်ဝဲ ဒိၣ်န့ၢ် ပှၤကိးပသူထီၣ် လၢအပၢတၢ် လၢပှၤဟးဂီၤဖိ အကျါ တက့ၢ်လီၤ. 18 တၢ်ကူၣ်သ့န့ၣ် ဂ့ၤန့ၢ် ဒုးသုး တၢ်အစုကဝဲၤ တက့ၢ်လီၤ. မ့မ့ၢ် ပှၤတၢ်ဒဲးဘးဖိ တဂၤဧိၤန့ၣ် မၤဟးဂီၤ တၢ်ဂ့ၤ အါမး လီၤ.

1 သၣ်ဘုလါသံန့ၣ် ဒုးနၢအုၣ် ပှၤမၤတၢ်နၢမူတဂၤ အသိ အချါလီၤ. ဒီးပှၤဟးဂီၤဖိ အတၢ်တစဲးဖိ ဃၢန့ၢ် တၢ်ကူၣ်သ့, ဒီးတၢ်လၤကပီၤ တက့ၢ် ဒ်န့ၣ် အသိးလီၤ. 2 ပှၤကူၣ်တၢ်သ့အသးန့ၣ် အိၣ်ဝဲ လၢအစုထွဲ တခီလီၤ. မ့မ့ၢ် ပှၤဟးဂီၤဖိအသးန့ၣ် အိၣ်ဝဲ လၢအစုစ့ၣ် တခီလီၤ. 3 ဒီးတုၤ ပှၤဟးဂီၤဖိ လဲၤတၢ် လၢကျဲစ့ၢ်ကီး, ဒီးအသးဆး တအိၣ်ဘၣ်ဒီး, စံးဘၣ် ပှၤကိးဂၤဒဲး လၢအမ့ၢ် ပှၤဟးဂီၤဖိလီၤ. 4 ပဒိၣ်ဖးဒိၣ်တဂၤအသး မ့ၢ်ထီၣ်ဘၣ်နၤဒီး, ဟး လၢနလီၢ် တဂ့ၤ, အဂ့ၢ်ဒ်အံၤ, တၢ်သူၣ်စူၤသးစူၤန့ၣ် မၤပူၤမၤဖျဲး တၢ်ဒဲးဘး အဒိၣ်အယိာ်လီၤ. 5 ယထံၣ်ဘၣ် တၢ်အၢတမံၤ လၢမုၢ်အဖီလာ်, တၢ်ကမၣ် လၢအဟဲထီၣ် လၢပှၤပၢတၢ်လီၤ. 6 ပှၤဟးဂီၤဖိ ဘၣ်တၢ်ပာ်အီၤ လၢအလီၢ်ထီၣ်ထီ, ဒီးပှၤထူးပှၤတီၤ ဆ့ၣ်နီၤ လၢအလီၢ်ဖုၣ်လီၤ. 7 ယထံၣ် တၢ်အခ့အပှၤ လၢကသ့ၣ်လိၤ, ဒီးပဒိၣ်ဖးဒိၣ် လဲၤတၢ် လၢအခီၣ် ဒ်တၢ်အခ့အပှၤ အသိးန့ၣ်လီၤ. 8 ပှၤလၢအခူၣ်လီၤတၢ်ပူၤန့ၣ် ကလီၤတဲာ် လၢအပူၤလီၤ. ဒီးပှၤလၢအဘၢၣ်ဖျိ တၢ်အဒူၣ်န့ၣ် ဂုၢ် ကအ့ၣ်အီၤလီၤ. 9 ပှၤလၢအသုးကွံာ်လၢၢ်တဖၣ်န့ၣ် အတၢ်ကမၤဆါအီၤ လီၤ. ပှၤလၢအမၤသ့ၣ်ဖးသ့ၣ်န့ၣ် တၢ်ကဘၣ် ဘၣ်ဖုး အီၤလီၤ. 10 ထးအကနၣ် မ့ၢ်တအ့ၣ်ဘၣ်, ဒီးပှၤမ့ၢ်တကျ့ဘၣ် အကနၣ်ဒီး, ပှၤဘၣ်ထုးထီၣ် အဂံၢ်အဘါဆူၣ် တက့ၢ်လီၤ. မ့မ့ၢ် တၢ်ကူၣ်သ့ ဂ့ၤလၢတၢ်ဆှၢပှၤ အဂီၢ်လီၤ. 11 ပှၤအူတၢ်သမူတၢ် တချုး မၤဒံးဘၣ်တၢ် ဒီး, ဂုၢ်မ့ၢ်ဖျးတၢ် ဒီး, ပှၤအူတၢ်တဂၤန့ၣ် အဘျုးအဖှိၣ် တအိၣ်ဘၣ်. 12 ပှၤကူၣ်တၢ်သ့ အတၢ်ကတိၤန့ၣ် ဘၣ်တၢ်အသးလီၤ. မ့မ့ၢ် ပှၤဟးဂီၤဖိ အပျုၤန့ၣ် မၤဟးဂီၤအီၤလီၤ. 13 အထးခိၣ် အတၢ်ကတိၤခီၣ်ထံးန့ၣ်မ့ၢ် ပှၤဟးဂီၤဖိ အတၢ်, ဒီးအထးခိၣ် အကတၢၢ်န့ၣ်မ့ၢ် တၢ်ပျုၢ်အၢလီၤ. 14 ဒီးပှၤဟးဂီၤဖိ မၤအါထီၣ် အတၢ်ကတိၤလီၤ. ဘၣ်ဆၣ်ဒီး တၢ်ကမၤအသးန့ၣ် ပှၤတသ့ၣ်ညါ နီတဂၤဘၣ်. ဒီးတၢ်ကမၤအသး ဆူညါန့ၣ်မ့ၢ် မတၤစံးသ့တဂၤလဲၣ်. 15 ပှၤဟးဂီၤဖိ မၤတၢ်န့ၣ် မၤဘှံးအသးလီၤ. အဂ့ၢ်ဒ်အံၤ, တသ့ၣ်ညါလဲၤဆူ ဝ့ၢ်ပူၤဘၣ်. 16 ကီၢ်ဧၢ, နဘၣ်အဖှီၣ်လီၤ. အဂ့ၢ်ဒ်အံၤ, နစီၤပၤမ့ၢ် ဖိသၣ်, ဒီးနပဒိၣ်တဖၣ် အီၣ်တၢ်အီတၢ် လၢဂီၤဂီၤလီၤ. 17 ကီၢ်ဧၢ, တုၤနစီၤပၤ မ့ၢ် ပှၤအိၣ်ဖျဲၣ် ပဒိၣ်ဖိ, ဒီးနပဒိၣ်တဖၣ် အီၣ်တၢ်အီတၢ် လၢအဆၢဘၣ် အကတီၢ်ဂ့ၤ လၢတၢ်အဂံၢ်အဘါ အဂီၢ်, တမ့ၢ်ဘၣ် လၢအီမူၤအသး အဂီၢ်ဒီး, နဘၣ် တၢ်ဆိၣ်ဂ့ၤလီၤ. 18 ပှၤကၢၣ်မၤတၢ် သတးဒီး, ဟံၣ်လီၤပှီၢ်ကွံာ်လီၤ. ဒီးစုအကၢၣ်န့ၣ် သတးဒီး, ဟံၣ် လီၤစီၤလီၤ. 19 ပှၤမၤတၢ်အီၣ်တၢ်အီ လၢပှၤကနံၤဝဲ အဂီၢ်, ဒီးစပံးထံ မၤခု ပှၤအသးလီၤ. မ့မ့ၢ် စ့ စံးဆၢ တၢ်ခဲလၢာ်လီၤ. 20 လၢနဆိကမိၣ်တၢ် အပူၤဒၣ်လဲာ်န့ၣ် ဆိၣ်အၢ စီၤပၤ တဂ့ၤ, ဒီးလၢနဒၢးပူၤဒၣ်လဲာ် ဆိၣ်အၢ ပှၤထူးပှၤတီၤ တဂ့ၤ. အဂ့ၢ်ဒ်အံၤ, ထိၣ် လၢမူ ကပိာ်လိၤကစိာ် တၢ်အကလုၢ်, ဒီးတၢ်လၢအအိၣ်ဒီးအဒံးဆ့န့ၣ် ကစံးဘၣ်တဲဘၣ်တၢ်လီၤ.

1 ကွံာ် နကိၣ် လၢထံဖံးခိၣ် တက့ၢ်. အဂ့ၢ်ဒ်အံၤ, အါနံၤ အါသီအလီၢ်ခံန့ၣ် နကထံၣ်န့ၢ်က့ၤအီၤလီၤ. 2 ဟ့ၣ်နီၤဖးတၢ် လၢပှၤနွံဂၤ, ဒီးဃိးဂၤဒၣ်လဲာ် အဂီၢ် တက့ၢ်. အဂ့ၢ်ဒ်အံၤ, တၢ်အၢ လၢအကမၤအသး လၢဟီၣ်ခိၣ်ချၢ မနုၤမနုၤန့ၣ် နတသ့ၣ်ညါဘၣ်. 3 တုၤ တၢ်အၢၣ် ပှဲၤဒီး တၢ်စူၤဒီး, လူလီၤအသး လၢဟီၣ်ခိၣ်ချၢလီၤ ဒီးတုၤသ့ၣ်တထံး လီၤဃံၤဝဲဆူ ကလံၤထံး မ့ၢ်ဂ့ၤ, ဆူကလံၤစိး မ့ၢ်ဂ့ၤ, ဖဲအလီၢ်လၢသ့ၣ်လီၤဃံၤဝဲန့ၣ် ကအိၣ်ဝဲ ဖဲန့ၣ်လီၤ. 4 ပှၤလၢအခိး ကလံၤန့ၣ် တဖှံဘၣ်တၢ်ဘၣ်, ဒီးပှၤလၢအကွၢ် တၢ်အၢၣ်န့ၣ် တကူးဘၣ် ဘုဘၣ်. 5 သးအကျဲ မ့ၢ်ဂ့ၤ, ဃံ ကဲထီၣ် လၢပှၤလၢအဒၢတၢ်တဒၢလီၢ်ပူၤ ဒ်လဲၣ်ဒ်လဲၣ်မ့ၢ်ဂ့ၤ, ဒ်နတသ့ၣ်ညါဘၣ် အသိးန့ၣ် နတသ့ၣ်ညါဘၣ် ယွၤအမၤတၢ် လၢအမၤတၢ်ခဲလၢာ် ဒ်န့ၣ် သိးလီၤ. 6 လၢမုၢ်ဂီၤန့ၣ် ဖှံ နတၢ်ချံ တက့ၢ်, ဒီးလၢမုၢ်ဟါန့ၣ် ထုးက့ၤ နစုတဂ့ၤ. အဂ့ၢ်ဒ်အံၤ, ကဘီၣ်ထီၣ် လၢလဲၣ် တမံၤမံၤလဲၣ်, အအံၤမ့ၢ်ဂ့ၤ, အန့ၣ်မ့ၢ်ဂ့ၤ, မ့တမ့ၢ်ဘၣ်, တၢ်ခံမံၤလၢာ် ကဂ့ၤ ဒ်သိးသိး မ့ၢ်ဂ့ၤ, နတသ့ၣ်ညါဘၣ်. 7 မ့ၢ်မး တၢ်ကပီၤ မုာ်ဝဲ, ဒီးပမဲာ် ကွၢ် မုၢ်အတၢ်ကပီၤန့ၣ် မုာ်ဝဲလီၤ. 8 ဘၣ်ဆၣ်ဒီး ပှၤမ့ၢ်မူဝဲ အါနံၣ်အါလါ, ဒီးသးခုဒၣ်ဝဲ လၢတၢ်ခဲလၢာ် အပူၤ နာ်သက့ဒီး, မ်အသ့ၣ်နီၣ်ထီၣ်က့ၤ မုၢ်နံၤ အခံးတဖၣ် တက့ၢ်. အဂ့ၢ်ဒ်အံၤ, ကအိၣ် အါနံၤအါသီလီၤ. ကယဲၢ် တၢ်လၢအဟဲဝဲန့ၣ်မ့ၢ် တၢ်ကလီကလီလီၤ. 9 ဖိၣ်သၣ်ခွါဧၢ, လၢနဖိၣ်သၣ်ခွါ အဖၢမုၢ်ဒီး, သးခုတက့ၢ်. ဒီးမၤမုာ်နသး လၢနဖိၣ်သၣ်ခွါ အမုၢ်နံၤ အတီၢ်ပူၤ, ဒီးလဲၤတၢ် လၢနသး အကျဲပူၤ, ဒီးဖဲတၢ် ဘၣ်နမဲာ် တက့ၢ်. ဘၣ်ဆၣ်ဒီး သ့ၣ်ညါနဲ, လၢကယဲၢ် တၢ်ခဲလၢာ်န့ၣ် အဃိ, ယွၤကဒုးဟဲနၤဆူ တၢ်စံၣ်ညီၣ် အပူၤန့ၣ် တက့ၢ်. 10 မၤသးဒ်န့ၣ်ဒီး သုးကွံာ် တၢ်မၤကိၢ်မၤဂီၤနသး, ဒီးသုးကွံာ် တၢ်အၢ လၢနဖံးနညၣ် တက့ၢ်. အဂ့ၢ်ဒ်အံၤ, ဖိသၣ် ဒီးဖိၣ်သၣ်ခွါထီၣ်အလီၢ်န့ၣ်မ့ၢ် တၢ်ကလီကလီလီၤ.


လံာ်ပှၤစံၣ်တဲၤတဲလီၤတၢ်. Ecclesiastes 12

1 လၢမုၢ်နံၤအအၢ တချုး ဟဲဒံးဘၣ်. ဒီးနံၣ် တချုး သုးဘူးဒံးဘၣ် အသး ဖဲနကစံး တၢ်အမုာ် တအိၣ်ဘၣ် လၢအပူၤဘၣ်, လၢနသးစၢ်ဒံး အမုၢ်နံၤန့ၣ် သ့ၣ်နီၣ်ထီၣ်က့ၤ ပှၤလၢအတ့လီၤနၤ တက့ၢ်. 2 ဖဲမုၢ်, ဒီးတၢ်ကပီၤ, ဒီးလါ, ဒီးဆၣ်ဧိၤဖီဧိၤ တချုး ခံးလီၤဒံးဘၣ်, ဒီးတၢ်အၢၣ် တချုး ဟဲက့ၤဒံးဘၣ် လၢတၢ်ဟဲစူၤ အလီၢ်ခံ, 3 လၢမုၢ်တနံၤ ဖဲပှၤပၢၤဟံၣ် ကကနိး, ဒီးပှၤအဆူၣ် ကသကူးလီၤအသး. ဒီးပှၤဂူာ်ဆၢၣ်ဂူာ် ကအိၣ်ဃိကလာ် လၢအအိၣ်စှၤ အဃိ ဒီးပှၤလၢအကွၢ်ထီၣ်တၢ် လၢတၢ်ထူၣ်ဖျိ ကခံးလီၤဝဲ, 4 ဒီးတြဲၤကကးတံာ်ဃာ်အသး လၢကျဲပူၤ, တုၤဂူာ်ဆၢၣ် ဂူာ်အသီၣ်စၢ်လီၤဝဲ, ဒီးပှၤဂဲၤဆၢထၢၣ် လၢထိၣ်ဖိ အပှ့ၤ အဃိ, ဒီးတၢ်သးဝံၣ် အဖိမုၣ် ဘၣ်တၢ်ဆီၣ်လီၤအီၤ ခဲလၢာ်လီၤ. 5 ဒီးပျံၤစ့ၢ်ကီးတၢ် လၢအအိၣ်ထီၣ်ထီ, ဒီးတၢ်ပျံၤအလီၢ် ကအိၣ်ဝဲ လၢကျဲပူၤ, ဒီးၡၤကးသၣ် အဖီဖးထီၣ်, ဒီးဒွဲၣ်ဃၤကာ် ကဲထီၣ် တၢ်အဃၢ, တၢ်သးကွံ ကဟါမူၤဟါမၢ်လီၤ. အဂ့ၢ်ဒ်အံၤ, ပှၤကညီ လဲၤဝဲဆူ အဟံၣ် အထူအယိာ်, ဒီးပှၤဟီၣ်တၢ်ဖိ လဲၤတၢ် လၢကျဲပူၤန့ၣ်လီၤ. 6 ဖဲပျံၤ စ့တထီၣ်တဲာ်ဒံးဘၣ်, ဒီးသလၢထူ တသ့ၣ်ဖးဒံးဘၣ်, ဒီးဖဲအထံစဲၤ တဟးဂီၤဒံးဘၣ် လၢထံ ထီၣ်ပၢၢ်, ဒီးစဲးတဟးဂီၤဒံးဘၣ် ဖဲထံပူၤ အဃၢၤဘၣ်. 7 တုၤနုၤတစု အကမူၣ် ကက့ၤဆူ ဟီၣ်ခိၣ် ဒ်အအိၣ်တ့ၢ်ဝဲ အသိးန့ၣ်, ဒီးအသး ကက့ၤဆူ ယွၤလၢအဟ့ၣ်လီၤအီၤ လီၤ. 8 တၢ်ကလီကလီ အတၢ်ကလီကလီန့ၣ် ပှၤစံၣ်တဲၤတဲလီၤတၢ် စံးဝဲဒၣ်, ကယဲၢ် တၢ်ခဲလၢာ်န့ၣ်မ့ၢ် တၢ်ကလီကလီလီၤ. 9 ဒီးလၢန့ၣ် အမဲာ်ညါ ပှၤစံၣ်တဲၤတဲလီၤတၢ်န့ၣ်မ့ၢ် ပှၤကူၣ်တၢ်သ့ သတးဒီး, သိၣ်လိဒံး ပှၤဂီၢ်မုၢ် လၢတၢ်သ့ၣ်ညါ, ဒီးဆိကမိၣ်တၢ်, ဒီးဃုထီၣ်တၢ်, ဒီးကတဲာ်ကတီၤ တၢ်ကတိၤဒိ အါထံၣ်လီၤ. 10 ပှၤစံၣ်တဲၤတဲလီၤတၢ်န့ၣ် ဃုန့ၢ် တၢ်သူၣ်မုာ်သးမုာ် အတၢ်ကတိၤ, ဒီးတၢ်ကွဲးအသး စၢၢ်ဆၢ တၢ်မ့ၢ်တၢ်တီ အတၢ်ကတိၤန့ၣ်လီၤ. 11 ပှၤကူၣ်တၢ်သ့ အတၢ်ကတိၤန့ၣ်မ့ၢ် နီၣ်ဆဲးတၢ်, ဒီးထးပနဲာ် လၢပှၤအိၣ်ဖှိၣ် အခိၣ်ပျၤနုာ်အီၤ, တၢ်လၢပှၤကွၢ်သိ တဂၤဃီ ဟ့ၣ်လီၤဝဲလီၤ. 12 လၢန့ၣ် အမဲာ်ညါ ယဖိခွါဧၢ, ဒိးတၢ်သိၣ်ဃီၣ် လၢတၢ်န့ၣ် တက့ၢ်. ပမၤလံာ် အါကတြူၢ်န့ၣ် အကတၢၢ် တအိၣ်ဘၣ်, ဒီးဆိကမိၣ်တၢ် အါအါကလဲာ်န့ၣ် မၤဘှံး ပဖံးပညၣ်လီၤ. 13 တၢ်ခဲလၢာ် အခိၣ်ကျၢၢ်န့ၣ် မ်ပနၢ်ဟူ တက့ၢ်. ပျံၤယွၤ ဒီးတိၢ်န့ၢ် အတၢ်မၤလိာ် တက့ၢ်. အဂ့ၢ်ဒ်အံၤ, အဝဲန့ၣ်မ့ၢ် ပှၤကညီ အတၢ်ခဲလၢာ်လီၤ. 14 အဂ့ၢ်ဒ်အံၤ, ယွၤကဒုးဟဲ ကယဲၢ် တၢ်မၤ အိၣ်ဒီး တၢ်ခူသူၣ် ခဲလၢာ်, ဂ့ၤမ့ၢ်ဂ့ၤ, အၢမ့ၢ်ဂ့ၤ, ဆူ တၢ်စံၣ်ညီၣ် အပူၤန့ၣ်လီၤ.